Bizkaiko herri-izendegia - Euskara Batuaren Eskuliburua\n145. arauan daude jasota («Bizkaiko herri izendegia»). Izenak kontsultatzeko biderik eroso eta lasterrena Euskaltzaindiaren Euskal Onomastikaren Datutegira (EODA) jotzea da: http://www.euskaltzaindia.eus/onomastika.\nHerri-izen batzuek —zazpik, hain juxtu— artikulua dute bukaeran (-a): Berriatua, Busturia, Ermua, Etxebarria, Forua, Mallabia eta Mañaria. Eskualde batzuek ere bai: Busturialdea, Durangaldea, Ezkerraldea eta Mungialdea.\nIzen horiei hitz arrunten mugatzailearen portaera dagokie (alegia, NON kasuan izan ezik, lekuzko kasuetan galdu egiten dute artikulua). Esaterako, Ermuko, Ermutik, Ermura, Ermu osoan, Ermu inguruan eta abar dira molde egokiak (ez *Ermuako, *Ermuatik, *Ermuara, *Ermua inguruan...) (→ izen berezi artikuludunak eta a itsatsidunak). Molde horretakoa da Bizkaia izena bera ere. (→ euskal herrialdeen izenak)\nBizkaiko zenbait herritako herritar-izenak eratzeko, -oztar atzizkia erabiltzen da: berangoztar, dimoztar, sopeloztar... (→ herritar-izenak (jatorri-adjektiboak); → -ar atzizkia (aldaerak: -tar (-dar), -ztar))


1.450 lagunek baino gehiagok hartu dute parte Fadura kirol parke berrirako premiak eta aukerak biltzen - Thinking Fadura\nArgitaratuta 2018/07/19 2019/12/20 Thinking Fadura\nGuztira, 1.452 lagunek ekarpenak partekatu dituzte thinking Fadura taldearekin, Getxo Kirolak buru izan duela, Fadura kirol parke berrirako premiak eta aukerak biltzeko fasean, apirila amaieran hasi eta duela gutxi amaitu dena. Bi hilabetez, hainbat tailer antolatu dira, harpidedunei, kirol klubei, hiritarrei, premia berezidun kolektiboei, gazteei, UPV/EHUko ikasleei, udal kiroldegiak erabiltzen dituzten adinez txikikoei eta, azkenik, Getxoko Udalean ordezkariak dituzten alderdi politikoei zuzenduta. Fase honetan, parte-hartze digitaleko plataforma ere abian jarri da. Horiengandik, 796 lagunek modu digitalean egin dute; 448k bertan bertako saioetan; eta 208 lagunek, berriz, Fadurako harpidedunei eta ikastaroetan parte hartzen dutenei banatu zitzaien galdetegien bidez.\nBildutako informazio guztiarekin, thinking Fadura taldea aurretiko proposamenak definitzen ari da, abuztutik aurrera, hiritarrekin partekatzeko, parte-hartze plataforma digitalaren bidez. Lan hau zehatz mehatz ezagutu arte, eta baita hirigintza eta arkitekturako lehen proposamenak ere, baieztatu daiteke uneko Fadura Getxo Kirolak erakundeen erabiltzaileek erabiltzen dituzten kirol instalazioekin elkarrekin bizitzeko parke publiko bilakatzeko plangintza orokorra erabat adostu egin dela. Era berean, estalki gabeko instalazioak berritzeko eta egokitzeko beharra nabarmen geratu da, urte osoan zehar ahalik eta gehien erabili ahal izateko.\nAzpimarratu behar da ere parte hartu dutenek adierazitako sentikortasuna, ingurumena errespetatzeko neurriak hartzeari dagokionez. Hura hainbat ideia zehatzetan islatu da, besteak beste: Bolueko hezeguneari eta Fadura Gobelarekin konektatzen duen ibai pasealekuari nagusitasun handiago ematea. Horrez gain, partekatutako ikuspegi bat eman da, alegia: gune ireki bat ezartzea, sarbide puntu gehiagorekin eta bizikletaren erabilera sustatzen duten konponbideekin, oinezkoekin eta kirolekin elkarrekin biziz. Nabarmentzekoa da ere argiztapen eraginkorra edukitzeko beharra, parke berria erabiltzen duten pertsona guztien segurtasuna bermatzeko. Laburbilduz, prozesuan parte hartu dutenek thinking Fadura hobekuntza orokorreko aukeratzat jo dute, bai zerbitzuena eta bai instalazioena, beraz, proposamen kopuru handia bildu da, alderdi orokorretatik hasita zehatzagoak diren beste batzuetara iritsita.\nAbuztuan irekiko den bigarren fasean modu digitalean parte hartzeko aukerarekin, prozesuaren hurrengo hitzordua irailaren 20an izango da. Bertan, orain arte parte hartu duten guztiei parke berria definitzen jarraitzeko gonbita egingo zaie, lehenengo fasean bildutako premia eta aukera guztiak abiapuntu hartuta.\nIrekiaParte hartze datuakParte-hartzea\n⟵Getxoko neska-mutikoen proposamen jatorrak eta freskagarriak\nAbian da thinking Fadura parte-hartze prozesuaren bigarren zikloa⟶\n🙌 #GetxoKirolak ha contrastado en 2 sesiones participativas los requisitos para la ampliación y rehabilitación del edificio de gradas y la construcción de un nuevo edificio que albergue una recta para entrenamientos de atletismo.🏃♀🏉 🚴♀


Estatuaren auziaz: Estatugintza feminista ala iraultza sozialista\n“Neurri batean, esan liteke Estatua dela errealitate menderatzaileak pertsona bakoitzaren gorputz eta buruan bere gramatika idazteko duen modua, klase sozial bakoitzaren gorputz kolektiboan; eta aldi berean, pertsona eta gorputz kolektibo bakoitzak bere buruari begiratzeko eta gorputz gisa jarduteko duen modua izateko ekoizpen sinboliko, diskurtsibo eta moralen prozesuak irudikatzen ditu” (...) “beste era batera esanda, zentzu komunaren monopolizazio prozesua da, ordena sinbolikoarena, edo Durkheimen hitzetan, pertsonak munduan izateko duten moduaren printzipio moralena” (García Linera 2015, 14-15)\n“Estatalizazioaren kontrako norantzan, klase politika soilik Estatu aparatuen gainezkatze eta haustura gisa existitzen da. Partearen politikak autodeterminazioa galdegiten du, baieztatze eta sortze prozesua, Estatuaren bitartekaritzarik eta menpekotasunik gabea” (Rodríguez López 2018, 208).\nAurreko sarreretan programa feminista hegemonikoa burgesiaren behar ideologiko eta politikoen mesedetara dagoela iradoki dut, gehienetan bere babes blokearen, hots, klase ertainaren bidez gauzatua dena. Euskal Herriko testuinguru politikoan, susmoa daukat bere burua “euskal feminismo” gisa izendatzen duen hori, “estatugintza feminista” izenez ezaguna den teorizazioen bidez, eginkizun horretara batu dela. Artikulu honen xedea da batetik, haien oinarri teoriko nagusitzat ditudan horien azalpen laburra egitea, eta bestetik, nire ustez “Estatuaren auzia”-ren ikuspegi proletarioa izan beharko zena aurrekoari kontrajartzea. Gaiaren inguruan corpus teoriko osaturik topatu ez dudan arren, auziaren erroetara jota, Estatuaren auziaren inguruko hainbat oinarri antzematea lortu dut.\nLehena bere definizioari dagokiona da; Estatua prozesu gisa hartzen duenaz ari naiz, etengabeko talkan dauden bi aldeen indar korrelazioak ezaugarritua. Hari horretatik eratortzen da botere kuota handiena duen aldearen arabera, Estatuaren izaera horrelakoa edo halakoa dela: egungo panorama politikoan hegemonia neoliberalaren alde lerratua, edo gure kasuan, eskuin hispano-frantziarraren alde. Horrela, ikus daiteke ez dagoela Estatuari atxikitako klase izaera espezifikorik; kontrara, talkan dauden frakzioen zerbitzura egon daitekeen tresna neutroa izango litzateke eta.\nHorri niretzat anakronikoa den hipotesi bat gehitu behar zaio, unibertsitateko bulegoak betetzen dituzten horiek mahai-gaineratua dena: Estatua egun botere politiko gehien metatzen duen instituzio multzoa izatea. Zentzu horretan, gaitasun efektibo handiena duen aparatu gisa definitua izango litzateke, hau da, errealitate sozial eta politikoa sortu eta artikulatzeko potentzia espezifikoa duena; hitz gutxitan, errealitatea erreproduzitzeko gaitasuna. Álvaro García Linera Boliviako lehendakariordeak eskainitako definizioarekiko antzekoa suerta daitekeen arren, ez da nahikoa Estatuaren substantziaren konplexutasun osoa, edo nahi bada, bere gaur egungo errealitatea zehazteko. Izan ere, osotasun sozial globalaren artikulazio gisara, gainbalioaren dinamikaren baitan gertatzen diren eraldaketek moldaketak dakartzate botere burgesa sortzen den instantzietan nahiz berau kudeatzen dutenetan. Nire iritziz anakronikoa da, beraz, gaur egunean jakina delako, jarraian zehaztuko dugun moduan, ofentsiba neoliberalak Modernitatearen zutarri funtsezkoetako ugari paretik kendu dituela, besteak beste, Estatuaren funtzio propio batzuk. Gauzak honela, Emmanuel Rodríguez López, berriki argitaratutako “La política contra el Estado. Sobre la política de la parte” (2018) liburuan, intelektual feministek iradokitakoaren kontrako norabidean agertzen da. Nire asmoa ez da eztabaida mamitsu horri heltzea, baizik eta akademiako postuak bere egiten dituzten horien zorroztasun zientifiko falta agerian uztea. Hauen aurkako norantzan, Emmanuel Rodríguezek (2018, 217) baieztatzen du kapital blokeen mugimenduak Estatuaren lehenengo funtzioak birkonfiguratzen ari direla, gaur egun berau “kaotikoa den erregulazio sistema baten baitako pieza politiko bat gehiago dela, non EB edo MEE bezalako erakunde supranazionalak diren nazioarteko kapital finantzarioak delegaturiko subiranotasunaren benetako hartzaile”. Bide beretik jarraitzen du: “Estatu formak bere maiestas zaharra galdu du”. Pasa den mendeko errealitate sozialean oraindik ere potentzia osoz ageri zen nazio-Estatu subiranoaren ideia klasikoa, hain zuzen ere, auzitan jarri nahi ditudan horien ikusmiran ere antzeman daitekeena de facto anakronikoa da beraz.\nZehaztu beharrean nago, ordea, aipatu hipotesiaren anakronismoaren zergatia ez dugula Nazio-Estatua hilzorian dagoen ustean topatu behar, instantzia hau botere burgesaren oinarrizko gunea dela defendatzen duen ikuspegiaren zalantzagarritasunean baizik. Susmoa dut horren gisako hipotesi bat mahai-gaineratzearen beharra bere babesleen programa politikoaren justifikaziotik ez ote datorren: hau da, Estatua mantentzeko borondatetik, kasurik onenean, Estatuaren itxurazko onberetasunaren argudioen atzean ezkutatzen badute ere. Kolitzak Herri Unibertsitatean nabarmendu zuen bezala, ordea, klase ertainaren xede nagusia Estatu jakin baten konfigurazioaren baitan duen statusa gordetzea den heinean, definizioz nazionalista den blokea da. Hemen klase ertainaren klase interesak ezin argiago agertzen zaizkigu, bi norabidetan ezaugarrituak: batetik, estatu quo-aren defentsa irmoa, agortutako Ongizate Estatuaren baldintzarik gabeko babesean bere aurpegirik errakzionarioena erakutsiz; eta bestetik, behin eta berriz iraultza sozialistaren aukera oztopatzea.\nEdozein kasutan, Estatugintza Feministaren lelo agortua mantentzearekin tematzen dira, errebisionismoaren adierazpen mozorrotua besterik ez dena. Are gehiago, ez dute lotsarik haien paradigma politikoaren helburua haien burua feminista gisa izendatzen dutenen partetik estatua hartzea dela adierazteko. Bideorriak, zehazki, “estatua hartu” eta “feminista bihutzea” planteatzen du. Espero dut ni ez izatea “estatu feminista” deritzon hori zertan datzan irudikatzen zailtasunak dituen bakarra, baina esango nuke defendatzen duten horiek direla benetan zer den ez dakitenak. Izan ere, kasurik onenean, gutxienez tautologikoa den definizio bat darabilte: “estatugintza ikuspegi feministatik egitea, politika publikoak ikuspegi feministatik egitea da, hots, zer izango den enplegua, lana ordaindua izango den edo ez, zer txertatuko den eta zer ez merkatuaren logikaren baitan, etab.”. Estatuaz duten ikuspegi fetitxizatuak, berau harreman sozial konplexu eta dinamiko eta, ondorioz, dominatzaile eta menperatuen arteko harreman esentzialak markatutako eduki baten produktu funtzional gisa ulertzera baino, kolore bateko edo besteko edukiz bete daitekeen gauzak geldi bat bezala ulertzera daramatza, errealitate soziala ezagutu eta, beraz, eraldatzeko duten erreminta analitiko egokien gabezia uzten du agerian.\nHori gutxi balitz, sinesgaitza egin zitzaidan aipaturiko helburua, Errepublika Feminista, egikaritzeko bide orria, Gobernuarekin bitartekaritza zuzenean arituko zen Emakumeen Kabinete paralelo bat eratzean oinarritu behar omen delako. Dirudienez, egun ez dugu (edo ez dute aitortu nahi) ziur guztioi sortzen zaizkigun zalantzak argitzen laguntzeko adina adibide praktiko. Ahaleginak eginda ere, ez dut egitura instituzional kapitalistaren baitan erabat txertatutako emakumeen organo politiko paraleloak eratzearen eta azken urteetan sortzen ari diren erakundeen artean alderik topatzen. Azken hauei dagokienez, 2018an Davosen ospatutako Munduko Foro Ekonomikoaz ari naiz, non “emakumea erdigunean” zioten titularrek lehen lerroa hartu zuten, edo Nazio Batuen Erakundeak 2010ean sorturiko entitateaz, “genero berdintasuna” edo “emakumeen ahalduntzea” helburu dituena.\nNorantza berdintsuan, UPV/EHUk 2009ko maiatzean Berdintasunerako Batzordearen sorrera onartu zuen, helburu hau egotziz: UPV/EHUko Gizon eta Emakumeen arteko Berdintasunerako I Planaren garapen prozesua koordinatzea, berdintasunaren arloan Unibertsitate honek izango duen jarduna norabidetuko duten ildoak jaso behar dituelarik”. Egun III Berdintasun Plana dago indarrean, ez duena Euskal Unibertsitatea generoaren auziarekin itxuraz konprometitzea bakarrik bilatzen, baizik eta modu inplizituan, berau Europako markoaren agenda inperialistan txertatzea. Honela dio testuak: “Emakumeen eta gizonen berdintasunerako III. plan honek Garapen Jasangarrirako 2030 Agendan, 2015eko azaroan Nazio Batuen Erakundearen Batzar Nagusian onartu zen horretan du ikusmira”; (...) “Europar Batasunean, bestalde, UPV/EHUko Berdintasunerako III. Planak Europar Batzordearen 2016-2019 aldirako Programa Estrategikoa eta emakumeen eta gizonen berdintasunerako bere konpromisoa du erreferentetzat.” Bere helburu zehatzen artean daude, nola ez, irakaskuntzaren alorrean genero ikuspegiaren eta teoria feministaren txertatzea, Gradu eta Master Amaierako Lanetan genero ikuspegia sustatzea edo genero perspektiba duen ikerkuntza kultura bultzatzea.\nNeure buruari galdetzen diot zergatik, tematzen ote diren Estatu Feministaren babesle horiek euren proposamen politikoak zilegiztatzen duen errealitatea ukatzen, hau da, saldutakoa, gero eta partzialagoa eta edukirik gabekoa den feminismo baten agerpena, emakume proletarioen arazo errealetatik urrundua dagoena; finean, feminismo erreakzionario eta burges baten agerpena eta indartzea besterik ez dena. Euskal feminismoa hegemoniko bilakatzearen aitzakia pean aurkitzen den milaka emakume azpiraturen errealitate gordina paradoxikoa suertatzen da: ez dugu UPVtik aldendu behar horretaz jabetzeko, izan ere, haiek dira (gara) euren bulego zitaletako apalak betetzen dituzten maltzurtutako liburu edo doktoretza tesiei hautsa kentzen diotenak; ardura politikorik gabeko hitzak gainezkatzen dituen hipokresia jasaten dugunak, ahizpatasuna edo estatu feminista bezalako kontzeptu hutsalak asmatzean eta aldarrikatzean inolako interesik ez dugunak eta, kontrara, soldatapeko lanaren edozein adierazpenetara lotzen gaituen uztarria hausteko beharra dugunak. Gu lotzen gaituzten kateak hauek dira, gizon nahiz emakume burgesek, bai eta itxura aurrerakoi eta diskurtso erradikalagoaz mozorrotzen den klase ertainak zilegiztatu eta babesten dituztenak.\nArtikulu honekin amaitu aurretik, aurkeztutako Estatu Feminista burges-txikiaren kontzeptuari, ene aburuz auziaren ulerkera egokia izan beharko litzatekeena kontrajarri nahiko nioke. Horretarako, Nicos Poulantzas izeneko marxista greziarraren teorizazioak berreskuratuko ditut, ez bakarrik Estatua ikuspegi iraultzailetik, hots, klase borrokaren ikuspegitik pentsatzeak dakarren ahalegin politikoak errespetua merezi duelako, baizik eta, uste dudalako bere ekarpenen inguruan egindako ondorengo interpretazioak hanka-motz geratu direla. Zehazki, Estatuaren teoria erlazionala berreskuratzeko saiakeraz ari naiz, Estatugintza Feministaren teorizazioaren oinarri analitikotik oso urrunekoa ez dena.\nGauzak horrela, Estatuaren teoria erlazionala Poulantzasi dagokio eta “Estado, poder y socialismo” (1978) deitutako liburuan azaldu zuen. Hauxe daukagu bertan proposatzen duen definiziorik bukatuena: “Estatu kapitalista klaseen eta klase frakzioen arteko indar harremanaren sintesi materiala da, Estatuaren baitan, modu espezifikoan, adierazten den bezala” (Poulantzas 1978, 154; 159). Urruti geratzen dira Poulantzasi atxikitutako interpretazio partzialak, Estatua klaseen eta klase frakzioen arteko indar-harremanen irudikapen hutsera mugatzen dutenak. Tamainako interpretazio-akatsen ondorio beharrezkoa dugu Estatuaren kontzepzio erreformista zaharra, zeinarentzat Estatua “klase borrokaren eremu neutroa” den, bere eguneraketa den bertsio feministak proposatzen duen bezalaxe.\nAutore greziarra, ostera, ez da inondik inora horrelako huskerietan jausten; kontrako norabidean, nabarmendu baitzuen “Estatu-aparatua ez dela ez gauza bat, ez eta berez neutrua den egitura bat ere, eta klase-botereak ez du bertan Estatu-botere gisa bakarrik eskua hartzen. Estatuaren boterea ezaugarritzen duten harremanek bere aparatuaren egitura blaitzen dute, Estatua indar harremanen sintesia izanik. Estatuaren esentzia hori, hots, Estatua harreman gisa, klase kontraesanek zeharkatzen dutena da, hain zuzen ere, aipatu aparatuei eta berauek osatzen dituzten agenteei berezko papera eta pisu berariazkoa egozten diena” (Poulantzas 1975, 104). Gauzak horrela, Estatu aparatuen materialtasunaren kontzeptuak berebiziko garrantzia hartzen du Poulantzasentzat, bera bilakatzen baita definitutako objektua “klase borrokaren eremu neutroa” izaten bukatzea ekiditen duen berme.\nNolanahi ere, erakargarriagoa deritzot bere aurretiazko liburuan -”Poder político y clases sociales en el estado capitalista” (1968)- esposatutako irakurketari, Estatua autonomizatutako mailen kohesiorako faktore modura ezaugarritzen duena. Hau horrela da, izan ere, Poulantzasentzat, ekoizpen modu kapitalistaren berezitasuna politikoa denaren eta ekonomikoa denaren autonomia espezifikoan datza eta; ondo ulertzeko, zuzeneko ekoizlearen eta ekoizpen bitartekoen artean ematen den banaketatik. Beste era batera esanda, aldi berean esparru ekonomikoan kapitalaren metaketa eta lan prozesuaren sozializazioa sortzen duen aipatu bereizketak, ekoizpenaren agenteak maila juridiko-politikoan determinazio ekonomikoez, eta beraz, klase izaeraz gabetutako “gizabanako-subjektu” politiko eta juridiko gisa ezartzen ditu. Prozesu hau guztia, gainera, zuzeneko ekoizlearen eta bere ekoizpen bitartekoen arteko banaketak inposatutako egitura-sozial jakinean ematen da (Poulantzas 1968, 155; 157).\nArestian mahai-gaineratutako politikoaren eta ekonomikoaren autonomia erlatiboa da ahalbidetzen duena, batetik, Estatua lehian dauden eta elkarren artean urruntzen diren interes ekonomikoen “interes orokorraren” ordezkaritzat hartua izatea; eta bestetik, bere instituzio politikoen mailan bere klase izaera sistematikoki ezkutatzea. Horrela, Estatu hau herri-nazio edota hiritar multzoaren borondatearen irudi goren bezala aurkezten da. Hemen ezkutatzen da justuki estatuaren fetitxismoaren sekretua, Estatu-femismoaren paradigmak birproduzitu ez ezik, zilegiztatu ere egiten duena. Esan daiteke, besteak beste, “Estatua herritarrek hezurmamitzen dute” gisako baieztapenetatik XXI. mendeko Europari dagokion herrigintzaren estrategia estatuarekiko konfrontaziora ez, baizik eta bere demokratizaziora zuzentzen dela ondorioztatzean indartzen dela Estatuaren legitimazio ariketa.\nBukatzeko, azaldutako eremu politikoaren eta ekonomikoaren arteko autonomia erlatiboaren tesitik erauz daitekeen, eta ene ustetan eduki estrategiko handikoa den ondorengo ondorio hau azpimarratu nahiko nuke: masen Alderdi Komunistaren eraketaren beharrezkotasuna, hain zuzen ere. Honek, besteak beste, proletalgoaren batasun politiko iraultzailea osatzea izango du funtziotzat, bere faltan borroka ekonomiko “indibidual”, “lokal”, “partzial” eta “isolatutik” aska ezinik agertuko direlarik. Alderdi Komunistaren eraikuntza prozesuak, langileria bere klase etsaiaren kontrako ofentsibara igarotzeko bitartekoez jabe den une bezala ulertuta, bizitzaren zirrikitu guztiak politizatzea bilatzen du ezinbestean: horrenbesteko bizitza indibidual eta azpiratutako frakzio sozialen heziketa ekintza politiko bateratuan, zeinen isolamenduak ez dituen soilik menderatzen dituzten botere sozialen aurrean babesgabe soilik uzten, baizik eta, handitzen doakien miseria birproduzitzen eta sakontzen duen.\nIraultza prozesu sozialistaren zentzua, bada, langile borroka indargabetu eta marko kapitalistaren baitako integrazioaren bitartez berau antolakuntza politiko ezera kondenatzen duen intelektual burges-txikien pretentsiotik ezin urrunago dago. Bestela, Hirsch izeneko gazte alemaniar batek baieztatua irakurri: “Estatua ekoizpen modu kapitalistaren berariazko osagarria bada, orduan sistema bera baliatuta hura suntsitu nahi duen saiakera orok kale egingo du. Honek, hein berean, Estatuaren boterearen konkistaren bitartez gizarte kapitalista irauli nahi duen edozein ahalegin porrotera kondenatuta dagoela inplikatzen du”.\nEstatua hartzetik urrun, estrategia proletarioak Alderdi Komunistaren bidez proletalgoa klase gisa eratzera, hots, bere behar errealak asetuko dituen errealitate sozial propioa sortzera zuzendua behar du izan; balioaren formaren beraren baitan gizarte komunistaren hazia ereinez, egungo eta etorkizuneko borroka guztietan potentzia borrokalari eta garailea izateko eta, noski, arerioaren ofentsibari eusteko gaitasuna metatuz. Hau guztia, eta ez beste ezer, izango da euskal langileriak egikaritutako ofentsibaren garapena ahalbidetuko duena, Euskal Herriko desjabetuon kasuan, Euskal Estatu Sozialistaren eraikuntzaren forma zehatza hartuko duena. Euskal Estatu Sozialista, baina, ezin da borrokarako marko autonomoa izan azpiratuontzat, ez eta iraultza prozesuaren azkenengo helburua ere, akaso estatugintza feministaren ordezkariek hautetsi lezaketeen helburu gorena izan daitekeena (hau beti ere euren bideorriaren eduki konkretuaren abstrakzioa eginik). Aitzitik, Euskal Estatu Sozialista politikoki benetan operatiboa den eskala geografiko baten baitan (Europa) artikulatuko diren mediazio ezberdinak ahalbideratzeko eta era berean, mediazio hauen menpeko instantzia izango da zein berauek ahalbideratuko duten instantzia izango da.\nArgi gera dadila, bada, emakume proletariook erasoaldi ideologiko burgesaren jomuga izateari utzi behar diogula eta, era berean, ezinbestekoa zaigula euren gezurren objektu izatetik langile borrokaren subjektu iraultzaile izatera igarotzea. Hortaz, unibertsitatea eta atariak garbitzen ditugunontzat, inposatua zaigun gure familien eta etxeen zaintza, bai eta funtzionario dirudunaren etxebizitza atontzearen zama bikoitza ere gure bizkarren gainean jasan behar dugunontzat, indarrean dagoen (eta Iraultza Sozialista gailendu ezean, erreforma ezina den) justizia-sistemaren bidegabekeriak gure zainetan sufritzen ditugunontzat, San Frantziskoko kantoietan barrena senar baboso eta desesperatuen xox ustelduen bila gabiltzenontzat, edota, sinpleki, gure gorputza zein desira eta identitate sexualaz lotsatzen garen horientzat Estatugintza Feminista gu harrapatuta gaituen errealitate soziala iraunarazteko baldintza besterik ez da. Kontrara, soilik proletalgoaren mugimendu erreala, kontzientea eta sortzailea, auto-antolaketaren printzipioan eta elkarren arteko zaintzan oinarritu, gure errealitate gordinetik eratortzen zaizkigun behar guzti-guztiak asebetetzeko borondate eta determinazio osoz jaioko dena, izango da gure burujabetzaren benetako bermea.\nIkus:https://www.elsaltodiario.com/laplaza/jugar-al-feminismo-en-davos edo https://www.weforum.org/agenda/2018/01/the-time-has-come-for-women-to-thrive-heres-how/


Ekoizpen industrialaren automantenimendurako plataforma - Up Euskadi\nEkoizpen industrialaren automantenimendurako plataforma\n2015ko Otsaila 12\nOscar Brechant, de Veedor Solutions, S.L. (audioa gastelaniaz)\n“Gure helburua da enpresak produktiboagoak izan daitezela”\nTresna hauek erabiliz enpresak produktiboagoak izan daitezke, beren mantenimendua kontrolatuz eta ekoizpen-katean gerta dakizkiekeen galerak konponduz. Automantenimendu industrialerako APP-en garapena. 2012an abiatu zenetik, makina-erreminta industrialak ekoizten dituzten lantegietara zuzendutako plataforma bat sortu da ekoizpena kudeatu eta mantentzeko. Android gailu mugikorretarako aplikazioak, produkzioa mantendu eta kontrolatzeko web bat dutenak, zeinaren helburua baita produkzio prozesu eta katean gerta daitezkeen galerak eta akatsak konpontzea eta mantentze sistema propio bat izatea.\nZertan datza zuen produktua?\nAndroid gailu mugikorretarako aplikazioak garatzen ditugu, web plataforma baten bidez mantenimendu industriala kudeatu eta makinen produkzioa kontrolatzeko, galerak non dauden ikusteko eta arazo horiek konpontzeko. Asmoa da tresna horien bidez enpresak produktiboago bihurtzea.\nPosible da teknologia hori mugikor batean jartzea?\nGure xedea da makina bakoitzak tablet bat izan dezala; liburu digital horren bitartez langileak mantenimendu lanei buruzko informazioa jasoko du eta noiz egin behar dituen jakingo du. Aplikazioa sakelako batean edo tablet batean instalatu daiteke, ikusi behar da zein den egokiena tamainaren arabera.\nOrduan, akatsak ia momentuan konpondu daitezke?\nGutxi gorabehera. Asmoa da eurek egin dezatela prebentziozko mantenimendua. Tabletak adieraziko die noiz eta nola egin behar dituzten. Mantenimendu-lana eginez hobeto ezagutzen da makina, eta akatsak sortu ahala konpondu daitezke. Akats batzuk azalduta egoten dira, erregularki gertatzen direlako.\nDenbora asko daramazue aplikazio horiekin?\n2012an sortu zen ideia. Aurten enpresa pilotuetan ezarriko dugu eta aztertuko dugu nola hobetu daitekeen. Horrelaxe ikusiko dugu nola doan dena eta zein bidetatik jo behar dugun.\nPlataforma horrek edozein enpresatarako balio al du?\nGuk txapa mekanizatuaren sektorerako egin dugu. Baina aplikatu daiteke baita ere plastikoaren, zuraren eta energiaren sektoreetan edo beste edozeinetan. Uste dugu oso baliozkoa dela hainbat sektore industrialetarako.\nBeste herrialderen batetik ekarri duzue ideia?\nGuk dakigula ez da inon egiten. Ez dugu antzekorik aurkitu negozio plana egitean. Badaude sakelakoetarako gailuak dituzten makina-erremintako fabrikatzaileak, baina ez dute ikuspegi bera.\nLehentasunezko merkatua Euskadiko enpresak izango dira.\nBai. Gero beste herrialde batzuetarantz zabalduko gara. Aplikazio hauek badute alderdi on bat: banaketa-lana erraza da. Horra informatikaren abantailak.


Sarean: Gehiago eta hobeto - ALKARTASUNA BETI ZABALIK\nSarean: Gehiago eta hobeto\nArgitalpenaren data 7 ekaina, 2020\nBizi-Bete proiektuen esperientzia pandemia garaian.\nBizitzen ari garen egoera honen ondorioz, hainbat jokabide, egoera eta ekintza aldatu behar izan dira. Edadetuei bide-laguntza emateko proiektuetan, boluntarioak edadetuekin elkartzen ziren. Metodologia hori egoera berrira moldatu behar izan zen, gure helburua mantentzen jarraitzeko: Bide-laguntza eman, partekatu eta beharrizanei erantzuna ematea.\nZehazki, BIZI BETE proiektuetan (Irala, Zazpi Kaleak eta Basauri) aurrez aurreko topaketak egiten ziren gure lokaletan, baina alarma egoera indarrean jartzearekin batera, gure ateak itxi behar izan genituen. Ezinezkoa izango zen aurrez aurre elkar ikustea, baina zerbait egin behar genuen gure arteko harremana mantentzeko, ereindako lotura hori elikatzen jarraitzeko. Birusak ezin zigun hori ere kendu. Beraz, boluntario taldeko kideok formula berriak aztertzen hasi ginen.\nSebastián Morak esaten zuen moduan (urte askotan Espainiako Caritaseko zuzendari izandakoa): “Krisi honek erakutsi digu bakarrik ez garela ezer, babesgabetasuna zaindu behar dugula…”. Krisi honetan gehien erabili den tresna, hau da, telefonoa baliatuz, buru-belarri hasi ginen lanean, eta gure edadetu maiteei astero-astero deitu diegu, batzuetan bi aldiz; eta beste kasu batzuetan, egoera bereziki delikatuetan, deiak egunero ere egin ditugu. Eta ez dira soilik boluntarioak arduratu deiak egiteaz, edadetuak eurak ere haien artean egon dira harremanetan, edota haiek izan dira boluntarioei deitu dietenak. Horrek argi erakusten digu, egoera zailetan, gure onena ematen dugula.\nGutunak idatzi eta mandalak margotzera ere animatu ditugu, esaterako, haiek baino are egoera zailagoen dauden edadetuei bidaltzeko, egoitzetara. Elizbarrutiaren eta Caritasen ekimena izan da, egoitzetan bizi diren edadetuengana hurbiltzeko helburuarekin. Elkarri animoak emateko benetan gauza politak idatzi zituzten. Eskuzabaltasun-keinu ederra izan da.\nHomerok zera esaten zuen: “Ez dira alferrik ahulenak, beren indarra batzen bada”. Eta hori saiatu gara praktikara eramaten. Elkartasun sareak ehundu dira. Boluntario askok ere baditugu urte batzuk, eta gauza batzuetan ezin dugu askorik lagundu, baina esperientzia daukagun arloetan bai. Bagenekien zer zen pertsona askorentzat senideak eta lagunak ezin ikustea; eta aspektu afektibo hori zaintzea oso garrantzitsua da. Horretan datza gure esku-hartzea. Pertsonekin garatutako loturari esker, beren beharrizanak identifikatu ahal izan ditugu, eta horiei erantzuna emateko bideak aurkitu ditugu (Caritaseko beste proiektu batzuk, sareak, Gizarte Zerbitzuak, osasun arloa…). Pertsona batzuek medikura joateko laguntza behar izan dute, entretenitzeko libururen bat, puntua egiteko artileak, laguntza psikologiko profesionala edota eguneroko bizimodurako gestioak.\nGainera, Deustuko Unibertsitateko eta Oviedoko Unibertsitatearekin bat egindako Ossó Aita Fakultateko ikasleen laguntza izan dugu. Telefono bidez, aspektu kognitiboak landu eta “gimnasia mentala” egiteko jarduerak burutu dituzte gure edadetuekin.\nEdadetuek bataila asko bizi izan dituzte, eta esperientzia horrek emandako pazientzia eta egonarria transmititu dituzte. Etxean aldi baterako sarrarazi gaituen egoera honi kemen handiz eutsi diote. Haietako askok erakunde publikoen babesa ere jaso dute, telefonoz deitu baitiete laguntza eskaintzeko: Zer moduz zaude?, Zerbait behar duzu? Caritas ere erakunde horiekin koordinatu da, beste laguntzarik izan ez duten pertsonei baliabide gehiago dedikatu ahal izateko.\nLaburbilduz, une zail hauetan saretzen joan den baliabide multzoak erakusten du elkarrekin lan eginez gero, egoerei buelta eman ahal zaiela, eta gizarte bidezkoago bat posible dela.\nCarmen Badiola eta Mª Jesús Lanciano\nBizi-Bete Irala proiektuko boluntarioak\nEdadetu eta Zahartze Arloa\nEtiketak Caritas Bizkaia, Edadetuak\n← Sasoi berriak, baina beti bezain gertu → “Nola eutsi bizitza eta itxaropenari ”


Auzo mailako lehen asanblada - Errondoko Auzo Etxea - Uriola.eus\nErrondoko Auzo Etxea 2019-01-09 12:52 Jendartea\nJoan den azaroaren 30ean Elorrieta, San Inazio eta Ibarrekolandako hainbat lagun elkartu ginen gure auzootako problematikak aztertu, informazioa eta iritziak partekatu eta horiei aurre egiteko irtenbideak bilatzeko.\nHiria modernizatzeko aitzakia hartuta, Udala Bilboko hainbat zonaldetan aldaketa handiak egiten ari da. Turismoa sustatzeko ekitaldiak, nazioarteko jaialdi eta lehiaketak edota plan urbanistiko faraonikoak errealitate bihurtu dira egun txoko guztietan.\nGure auzoetan ere hainbat erreforma egin nahi dituzte, baina, beti bezala, Udalak azken unean aurkezten dizkigu proiektuak, dena erabakita dagoela. Gure errealitatearekin bat ez datorren irudia saltzen dute eta gure hitza eta erabakitzeko gaitasuna zapaltzen dute.\nEgoera horri aurre egiteko erabaki genuen auzo mailako asanblada bat antolatzea, auzokideon interesak defendatzeko tresnak egituratze aldera. Lehen aldia izan zen auzo mailako asanblada bat antolatzen genuela, eta jendearen erantzuna ezin hobea izan zen: 60 lagun baino gehiago elkartu ginen auzoari eta auzokideoi eragiten dizkiguten gaien inguruan eztabaidatzeko. Aurrekaririk gabeko biltzarra izan zen, luzera begirako dinamikari jarraibidea emango diona.\nBesteak beste, Udalak auzoan egin nahi dituen plan urbanistikoak, mugikortasuna, kaleko aparkalekuen arazoa, kutsadura eta auzoko ekipamenduak mahaigaineratu genituen. Jarraian, landutako gaiak eta asanbladan jasotako iritzien ondorio orokorrak azalduko ditugu.\nIbarrekolandabidea kaleko parkea\nUdalak Elorrieta eta Madre de Dios ikastetxearen artean parke bat eraikitzeko asmoa du. Egungo udal-ordenantzak eraikin berri bakoitzeko hiriko eremu berdeak handitzera behartzen du. Asanbladara gerturatutakoen artean, susmo orokorra da parkearen helburua etxebizitza berri gehiago eraikitzea dela. Gainera, inguruan ortuak eta baserriak dituzten auzokide asko indarrez desjabetu beharko lituzkete.\nZorrotzako Sader fabrika\nHondakin arriskutsuak tratatzen dituzte bertan, baina ez dago neurtuta sortzen duen kutsadura. Printzipioz 2018an lekualdatuko zuten lantegia, baina eragozpen teknikoak medio, ezin izan zuten egin. Gaur gaurkoz lekualdaketa blokeo egoeran dago, ez baitago fabrika hau hartu nahi duen udalerririk. Aurreikusita dago Zorrotzaurreko plana aurrera joan ahala bertatik kentzea, baina ez daukagu baieztatzerik. Fabrikaren kea arnasten dugun auzokideon segurtasunak arriskuan egoten jarraituko du, Udalak etxebizitza eraikitzea lehenetsi duelako inguru osasungarria bermatzea baino\nHasierako proiektuaren arabera uharteak zazpi zubi izango zituen, orain bira murriztu dituzte. Honenbestez, mugikortasun eta trafiko arazoak aurreikusi daitezke. San Inazio eta uhartea batuko dituen zubiak lau errail izango ditu, bi ibilgailu pribatuentzako eta beste bi autobusentzako. Ikusteke dago antolaketa horri eutsiko dioten.\nOsakidetza da anbulatorioak antolatzeaz arduratzen den instituzioa. Dagoeneko, duela bi urte Ibarrekolandan beste osasun-etxe bat eraikitzea gomendatu zuen. Udalak San Ignazioko anbulatorioa lekualdatzeko asmoa dauka. Hasierako proposamena arraun-pabiloiaren gainean eraikitzea da, baina ez dago baieztapenik. Zorrotzaurre proiektuaren baitan eraikiko dituzten etxebizitzek arazoa handitzea ekarriko dute, alta, plan honen arabera, lehendabizi etxebizitzak eraikiko dituzte, eta ostean auzo-ekipamenduak.\nLortu ditugun datuen arabera, auzoan 8.565 kotxe matrikulazio daude, 6.734 garaje plaza eta 4.600 aparkaleku kalean. Emandako datuen arabera, 2.769 plaza egon beharko lirateke soberan, baina nabaria da auzoan aparkatzeko arazoa larria dela. Problema kanpotik aparkatzera datozen autoak balira, asteburuetan 3.000 aparkaleku inguru egon beharko lirateke hutsik, baina ez da horrela izaten. Zurrumurrua zabaldu da egoerari aurre egiteko Udalak 2019an TAO zerbitzua ezartzeko asmoa duela, baina oraingoz ez da ezer baieztatu.\nAsanbladan parte hartutakoen artean hainbat iritzi zabaldu ziren. Batzuk TAOren alde agertu ziren, eta beste batzuek azaldu zuten zerga berriak ez lukeela aparkalekuen arazoa arinduko. Hainbatek proposatu zuten Udalak parte-hartze prozesu bat ireki beharko lukeela auzotarrokin, informazioa emateaz aparte, iritzia emateko eta erabakiak hartzeko aukerarekin eta, TAOaz gain, beste irtenbide batzuk proposatuz, esaterako, hiriaren sarreran disuasio-parkinak ezartzea.\nAuzoa eta Udalaren arteko harremanak\nEstatistiken arabera bilbotarron %5ak baino ez ditu Barrutiko Kontseiluak ezagutzen. Berez, kontseiluen helburua barrutien eta Udalaren arteko zubia izatea da. Kontseiluak 18 kidek osatzen dituzte, 13 ordezkari politikok eta bost batzordekidek. Azken horiek auzo elkarteetako kideak, merkatariak, auzoko eragileak, guraso edota familia elkarteak izaten dira, auzokideak era zuzenenean ordezkatzen dituztenak hain justu, baina ez dute boto eskubiderik. Gainera, Barrutiko Kontseiluan onartutakoak dagokien Udaleko sailetara bideratzen dira, eta ondorioz, ez dute eragin praktiko handirik.\nDinamikak erantzun zabala izan zuen auzokideon artean. Auzoko problematiken inguruan eztabaidatu eta irtenbide komunak bilatzeko espazioa bihurtu nahi izan genuen Errondoko Auzo Etxea, eta bide horretan jarraitzeko asmoa daukagu. Hurrengo hitzordua urtarrilaren 24an jarri dugu. Bertan, lehenengo asanbladan landu gabe utzitako gaiak jorratuko ditugu eta planteatutako arazoak konpontzeko ideiak plazaratzeko tartea hartuko dugu. Guztiok zaudete gonbidatuta, auzoak auzokideonak baitira.\nAutogestioaz auzoa saretzen. San Inazio-Ibarrekolanda-Elorrieta errondokoae@gmail.com @Errondokopiztuz


Higiezin kengarrien motak\nOhiko galderak Identifikazio zenbakia: 900000325\nGaldetzen duenaren jabetzan dagoen lokalak dagokion bizigarritasunaren baimena lortzen badu, PFEZri dagokionez ohiko etxebizitzatzat har daiteke, beti ere, bertan, egoitza efektibo eta jarraituaren aldi baterako baldintzak betetzen baditu.\nEra berean, eraikinaren birgaitze obran inbertitzen dituen kantitateak, indarrean dagoen araudian adierazten den moduan, finkatutako mugekin kengarriak izango dira. Birgaitzeko obrak ordaintzeko zubi-mailegua eskatu baldin badu, ordaindutako interesak kengarriak izango dira, birgaitze obretara zuzendutakoa, hain zuzen ere, obra hau, zati batean maileguaren beraren zenbatekoari, edo eraikinaren birgaitze obra edo eskuratzean sortutako beste gastu batzuei dagokionean. Guzti hau, baita hilero jardutean eskatutako gehiengoaren kantitaterik amortizatzen ez denean ere.\nZergadunak kentzen dituen interesen maileguaren bidezko zenbatekoak, egindako obrengatik edo jasandako gastu gehiagorengatik egindako ordainketa horiek zuzenean kengarriak ez izatera eramaten duela adieraztea komenigarria da, kengarritasuna ez bikoitzeko. Honela bada, hau, maileguaren gehiengoa ordaintzen joaten den heinean egingo da. Azaldutako kasuan, zubi-mailegua ondorengo behin betiko mailegu baten bidez baliogabetzen bada, zergadunak interesen ordainketari aurre eta azken honen amortizazio gehiena egiten doan heinean, etxebizitzan inbertsioarengatik egiten den kenketa egin dezake, aipatutako kenketaren praktikaren eskubidea sortu duten zenbatekoak finantzatzen doan heinean eta PFEZren araudian ezarritako gainontzeko baldintzak betetzen diren orotan.\nArautegi aplikagarria egun honetatik: 2014/01/01. PFEZren 13/2013 FAren 87 art\nArautegi aplikagarria egun honetatik: 2014/01/01. PFEZ 47/2014 FDko 67 eta 68 art.\nJarraibidea, Ogasun Zuzendaritza Nagusia


Zintzhilik (1986-abendua) \nBialdu gabe geratzen diren horietako gutun bat\nEz dakit gauza biak erlazionaturik egongo direnik, baita zu ezagutu bezain laister idazteko gura etorri zait. Zu ezagutu, eta lapitza txikiagoa iruditu, orria zuriagoa, ezberdina, "bete nazazu" bezalako zerbait ohiukatzen balego bezala.\nGogorra egiten zait zutaz maitemindurik egotea eta zugandik neholako jarrerarik jasotzea. Beharbada, onena zera izango litzateke, alegia, tenorea bilatu eta zuzen-zuzen zuregana jotzea eta gertatzen zaidana azaldu; baina ez dakit noraino izan daitekeen hori irtenbide bat. Dana konpondu beharrean, areagotzen bada?\nEgia esanda, ez naiz gauza sentitzen zuri zuzenean galdetzeko. Apika, erantzuna zein izango den aurretik badakit eta ez zait batere gustatzen galtzaile bat izatea. Behar zaitut, baina inoiz euki ez dudan beharra, orain arte nahiko iruditzen zitzaidana, gutxiegi bihurtu da, eta nuen eskema zeharo apurtu. Egin dudan eskema berriak zutabe edo ardatz nagusitzat zaitu, eta berehala ez bazara\ndagokizun leku an kokatzen, danak karten bidez osatutako gazteluak egiten duen bezala porrot egingo du.\nHonaino idatzi dudana irakurriz, hau amodiozko aitorpen bat besterik ez dela ikusten da, beharbada zuri zuzenean egiten ausartzen ez naizen aitorpena. Hau egoera bitxia: zutaz arras maitemindurik egon eta dagoenekoz zugandik ikara besterik ez dut jasotzen. Ez nuen uste hain baldarra nintzenik; arazoen aurrean egiten ez dakit, ezta gutxiago ere hauek konpontzen aritu.\nZutaz pentsatzen jartzerakoan, burura etortzen zaidan lehen imajina zera da: zure begi ilunak, handiak, oso handiak, oroa ikusteko nahiean baleunde bezala, eta argi eta garbi aurrean daukazuna ikusteko gai ez zara!!\nOrdu biak hamar gutxi dira, irratian abesti triste bat dago. Abotsagatik, abeslaria zihur asko beltza izango da. Beltza, zure begiak bezala, zure ilea... Ez, ilea ez duzu beltza, marroia baizik.\nAbesti tristea bukatu eta amodiozko abesti bat jarri dute, dirudienez alemanez dago. Gogorra egiten zait amodiozko kanta bat alemanez entzutea, horrenbesteko "gg", "tr", "kr" bezalako soinuekin. Baina Alemanian baita amodioz beterik dauden hainbat gixajo ni bezala egongo dira une honetan, lorik hartu ezinean, zentzu gabeko esaldiak folio batetan idazten, inoiz norbaiti irakurtzeko asmoz.\nBukatzera noa. Bihar, berriz, zure aurrean, ondoan gibelean eukiko nauzu, baina ukitu gabe, beti, zuhurki, erne, zu ikutzeko pekatuan ez erortzeko. Eta orain ametsetara noa, lege gabeko mundu berezi horretara, zurekin bat egiteko, zure gorputza eta arima nahi dudan guztia ikutzeko, eta beharbada inoiz egingo ez dudan gauza mordoa sarritan egiteko, nekatu arte, gauza horiei nazka hartu arte, loa hartu arte...


Felix Zubia Archives - Page 4 of 5 - Bertsolari\nMedikuen kontuak- Doinua: Norteko ferrokarrila 1.Medikuaren ofizioa, Hain handi, hain bedeinkatu, Bizitzak daude jokoan eta Serio beharko hartu. Baina momentu barregarriak Noizbait direnez gertatu, Bertsotan jarri eta bilduta Nahi nizkizuen kontatu. 2.Hau Zumaiako aitonatxoa, Don Juanengana joana, Eguneroko lagun zituen Zigarro eta edana. “Utzi guztiak derrepentean” Medikuaren esana, Baina ez dugu nolanahikoa\nAforismoak – Hemen daukazun lana esperimentu bat da, Juan Kruz Igerabideren “Noiz arte arrazoi” aforismo liburua irakurtzen ari nintzela sortua. Bertatik gustatu zaizkidan sei aforismo hartu, eta bakoitzari bertso bana jarri diot, denak ere neurri eta doinu ezberdinarekin. Ea zeuk ere gustuko dituzun. “Baikorrenak ere beldur dio akatsari” Doinua: Mundu honetan holako gauzak Egoarentzat\nTxakurraren minak – Doinua: esnesaltzailearena. 1. Lanerako bidean Tirriki-tarraka (bis), Berandutu egin zait, Gaur ere presaka, Zeruak eurita(ra)ko Itxura al dauka, Berriro zapaldu dut Ez ote da marka? Auzoko “lixto” baten Txakurraren kaka (bis). 2. Gure etxe aurrean Parketxo bat bada (bis), Sei zuhaitz, belar puskak, Ondo errepara, Txakurrak uneoro Badatoz bertara, Pertsonak komunera\nEgin nahi nuke\nEgin nahi nuke – Felix Zubia: “Bertso sorta hau koronabirusaren aurka gabiltzan guztioi eskainia dago. Hemendik ez denbora askora, “egingo dugu” ere izango delako, nork bere erara. Besarkada handi bat”. Felixek bertsoak hemen entzungai Doinua: beti penetan 1- Egin nahi nuke mendian korri, Zelaien artean zuzen, Aldapa beheran arnasa hartu Eta oihukatu ozen.


Hileta zibilak Elorrion | Faroa\n← Saramagoren etxean\nGomeratik bueltan →\nData: 2019(e)ko otsailaren 5a Egilea: Joxe Aranzabal\nElorrioko Udalak ordenantza bat onartu du, arautzeko hileta zibilak herrian. Onartzen du udalak hileta zibilak leku pribatuetan egin daitezkeela, baina ordenantzak arautzen du leku publikoen erabilera.\nNon egin hileta zibilak\nLabur esateko, Elorrioko Udalak erabaki du hemendik aurrera non egingo diren hileta zibilak:\n– San Jose parkean.\n– Eskola Publikoko eraikin berrian, kiroldegiko pabiloian.\nHorrek esan nahi du San Jose inguruan egingo direla hiletok, aire zabalean parkea aukeratuz gero, eta babesean, eskolako kiroldegian.\nHileta zibila egiteko ordutegia izango da astelehenetik larunbatera 18:00etatik 20:00etara. Larunbatean aurreko ordutegiaz gain, 12:00etatik 14:00etara ere egin ahal izango dira. Domeka eta jai egunetan, larunbatetako ordutegi berdina.\nHileta zibilak egiteko eskariak Alkatetzari egin beharko zaizkio, egin baino 24 ordu lehenago gutxienez. Eskari bat baino gehiago izanez gero egun eta leku bererako, aurretik egin duenak izango du lehentasuna.\nUdalak eskainitako zerbitzua doakoa izando da. Hala ere, fidantza jarri beharko da. Udalak eskatzaileen esku jarriko ditu soinu-ekipoa, gorpurako euskarria, argindarra eta aulkiak. Gainerako apaingarrien gastua eskatzaileen esku geratuko da. Hileta zibilaren antolatzaileek udal langileen laguntza izango dute.\nInformazio gehiago, Elorrioko Udalaren ordenantza honetan irakur daiteke\nKategoria: antropologia Etiketak elorrio, heriotza, hiletak, zibilak. Gorde lotura.


Bada lorategi bat distiratsua, eguraldi onak beti landareak loretan edukitzen dituena. Adi egonez gero, barre algara ezkutu bat entzun daiteke lore artean. Han! Ume bat saltoka! Ume ilehori irribarretsu bat da, saltari. Bere burua loreen gainera botatzen du, behin eta berriro, petaloen itsasoan murgiltzeko, eta, desagertzean entzuten dira barre algarak. Pozik dago. Eguzkia ere bai, distiratsu. Loreak ere bai, zabal-zabalik.\nBat-batean, ume ilehoriari irribarrea ezabatu zaio ahotik, eta begirada goibeldu. Zaldi bat ikusi du triste, handia, gurdi bati tiraka neka-neka eginda, buztinez goitik behera zikinduta. Begi negarberak ditu lurrera begira. Umeari salto egiten jarraitzeko gogoa joan zaio, ezin du gehiago barrerik egin. Zaldiarengana hurbilduz doa astiro, loreen artean bide eginez. Eskuaz lepoa laztandu dio zaldiari ume ilehoriak, eta zaldiak burua makurtu du, fereka goxoak eskertuz. Buruak elkarrengandik hurbil daude, eta bien kopetek elkar ukitu dute. Begiak itxi dituzte, lehendabizi umeak, gero zaldiak.\nHasperen bat elkarrekin.\nZaldiak, begiak ireki dituenean, hara! Kristalezko tantatxo bat dakusa ume ilehoriaren esku artean, tanta garden lodi borobil bat. Umeak lore bat jaso eta bertan pausatu du tantatxoa, eta, apurka-apurka, urtu egin da petaloen gainean, eta... Hamaika koloreko ostadar bat!\nOstadarra goraka abiatu da ziztu bizian, koloretsu zeru oskarbian. Zaldiak gurdiko loturak askatzen nabaritu ditu, astuntasuna soinetik kenduta, libre! Pozik, ume ilehoria bere gainera igo du, eta galopean hasi dira, ostadarraren koloreen gainean gorantz, aske, irribarretsu, gero eta azkarrago, bihotzak taupaka, danbaka, taupadanbaka, eta ostadarraren adarraren puntaren puntara iristean, ieup! Salto egin dute biek airean, han goi-goitik, begiak itxita eta irribarretsu, beheraka beldurrik gabe, petaloen itsasoan murgiltzeko...\nOrain, adi egonez gero, barre algara ezkutu bat entzun daiteke berriro, eta baita irrintzi bat ere.


Nafarroak alternatiba asko eskaintzen ditu pertsona guzti-guztiek inolako mugarik gabe primera pasa dezaten, irisgarritasun unibertsala duten inguruneak eta zerbitzuak behar dituzten pertsonak barne direla.\nNafarroan sartzea dibertsitate handiko lurralde batez gozatzea da, zeren eta bertako historiak, kulturak, gastronomiak eta naturak modu adiskidetsuan, irisgarrian, harrigarrian eta intentsuan hartuko baikaituzte. Gurean, behar bereziak dituzten pertsonek den-denok erabiltzeko moduko alojamenduak, jatetxeak, upeltegiak, museoak, monumentuak, bidexkak eta jarduerak aurkituko dituzte, esperientzia ahaztezinak sortzeko modukoak.Egiaztatu bideo honetan\nNafarroan oso desira bizia dugu: edozein direla ere bisitarien behar funtzionalak, gure lurraldeak zerbitzu maila berbera eskaini behar die guztiei.\nZehatz-mehatz ezagutu nahi baduzu gure baliabide turistikoen irisgarritasun unibertsala, kontsultatu lerro hauen beheko aldean ageri diren estekak. Pixkana-pixkana, beharrezkoa den informazio guztia emanen dugu, jakin dezazun nola egokitzen diren gure baliabide horiek behar guztietara.\nHemen duzu Nafarroako baliabide irisgarri guztien zerrenda tipologiaren arabera antolatuta:\nUpeltegiak, museoak eta erakusketa-eremuak, ondare natural zein monumentala eta turismo-bulegoak.\nHaietako bakoitzean pdf irisgarri bat aurkituko duzu, informazio zehatzarekin.\nEta zure bidea programatu bitartean mapa batean ikusi nahi baduzu, kokatu mapa interaktiboan baliabide guztiak.\n"Ez dugu ahaztu behar denok ditugula behar bereziak gure bizitzako uneren batean , gure denbora librea zaildu dezakeen mugikortasun-mugaren bat tarteko, baina RuralSuite eta Activa Experience enpresentzat, ez dago mugarik, soluzioak baizik" (Cascanteko Rural Suite hotel-apartamentuak, Turismo Arduratsuaren Mundu Saria, Londresko World travel Market lehiaketan emanda)


Free chat Pedreira. Ausazko arrotz doan txateatu berehala Pedreira tik.\nFree chat Pedreira\nOngi etorri Chatroulette PedreiraEdozein lekutan, munduko pertsona aleatory bat konektatzeko. Chatroulette Pedreira dezakezu honako aukeren artean aukeratu:- Guztiak pertsona mota Pedreira doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nPedreira hirien zerrenda:


Zer da Unibertsitate Masterra? • ZUZEU\nEuropako Goi Hezkuntzako Esparruan ezarritako unibertsitate sistema berriarekin aldatu egin da graduondoko ikasketen eredua. Horrek ekarri duen berrikuntza nagusietako bat da Unibertsitate Masterra, alegia, Graduaren eta Doktoregoaren arteko hezkuntza maila.\nEspezializatutako prestakuntza da, diziplinarteko ikuspegia duena. Espezializazio profesionala edo akademikoa erdiestea eta ikerkuntza-lanbideari ekitea ditu helburu. Goi mailako Hezkuntzaren egitura berrian, lehengo diplomatu, lizentziatu edo ingeniariak Doktoregora (3. ziklora) sar daitezke Unibertsitate Masterraren bidez.\nIraupenari dagokionez, Unibertsitate Masterrak 60 ECTS (ikasturte akademiko bat) edo 120 ECTS (bi ikasturte) hartzen ditu.\nMONDRAGON UNIBERTSITATEKO MASTERRAK BEREIZTEN DITUZTEN BALIOAK\nENPRESETATIK ETA ERAKUNDEETATIK HURBIL: Lan-munduko benetako proiektuak jorratzen dituzte ikasleek, eta programa burutzeko praktikak egiten dituzte, bai enpresetan eta bai erakundeetan ere.\nLANBIDE-ESPEZIALIZAZIOA: Sektore estrategiko eta gorabidean doazenek eskatzen dituzten ezagutza-arlo eta jarduera jakinetan trebatutako profesionala izateko ikasketak eskaintzen dizkizugu.\nGAITASUNETAN OINARRITUTAKO EREDU PRAKTIKOA: Metodologia aktiboen bidez pertsona barne-ekintzaileak prestatzen ditugu. Gaitasun teknikoetan trebatzeaz gain, ikasleek zeharkako gaitasunak bereganatzen dituzte, hala nola, talde-lana, lidergoa edota komunikazioa.\nELKARLANEKO IKERKUNTZA: Beste unibertsitate batzuekin batera elkarlaneko ikerketako benetako proiektuak lantzen dituzte ikasleek. Unibertsitate Masterra burutu ondoren, partaideak doktoregorako bidea ere hauta dezake.\nNAZIOARTEKOA ETA ELEANITZA: Hainbat herrialdetako unibertsitateekin dauzkagun hitzarmenei esker, diploma bikoitzak eskaintzen ditugu, eta, era berean, Erasmus egonaldiak atzerrian, ikasketak edota praktikak atzerrian egiteko aukera eta prestakuntza eleanitza.\nMondragon Unibertsitateko Masterrak\narrasate, masterra, Mondragon, Mondragon Unibertsitatea, publizitatea, unibertsitatea\nErabaki dira Bertsomoviedako irabazleak


Obra kontratua - Wikipedia, entziklopedia askea.\nObra kontratuaren eredua\nHigiezinen obra kontratua da, kontratu bat non alderdietako bat (eraikitzailea) obligatzen den, prezio jakin baten ordainetan, bestea alderdiaren aurrean (komisio emaile, obraren jabe edo sustatzailea) obra bat exekutatzera, dela eraikin berri baten eraikuntza, dela lursailaren muina edo forma eraldatzen duten lanak, dela eraikinen eraberritze, zaharberritze, birgaikuntza, mantentze edota eraispenak.\nPUIG PEÑA autoreak beste modu batera definitzen du Obra Kontratua. Kontratu bat da non alderdietako batek (Eraikitzaileak, Kontratistak, enpresariak etab.) bere burua obligatzen du beste alderdi batekiko (Sustatzaile,kapitalista, jabe), produkzio eraginkor zehatz baten emaitza lortzera, kasu honetan, obra, prezio jakin baten ordainetan, egiten denaren garrantziaren arabera kalkulatuko dena.\n1 Izaera Juridikoa\n2 Aplikagarri den araudia\n5 Beste kontratuekin konparaketa\n5.1 Arrendamendu zerbitzua\n5.3 Salerosketa kontratua\n5.4 Mailegu kontratua\n11 Zigor klausulak\n13 Kontratu adibidea\nObra kontratuaren objektua, ez da lanaren energia edo egindako lana, baizik eta obra edo egindako lanaren emaitza. Espainiar doktrinak, Kode Zibilak arrendamendu obraren inguruak duen eraentza urritasuna dela eta, zenbait teoria baliatu ditu:\nKontratuak, alderdien arteko erlazioak duen izaera edozein dela ere, arrendamendu bat da, horrela kalifikatzen baitu, Kode Zibileko 1588. Artikuluak.\nKontratua, salmenta kontsideratuko da, bertatik sortutako erlazioak izaera hori dutelako, eta salerosketa kontratuaren arauketa askoz ere osatuago dagoelako, irtenbide gehiago eskaintzen baititu.\nKontratuak alderdiek aukeratutako izaera izango du.\nKontratua mistoa da, kontratu berean arrendamenduaren eta salerosketaren elementuak agertzen baitira, biak konbinatuz.\nTeoria horiek oinarri falta ez duten arren, obra kontratu bat den jakiteko kasu bakoitza aztertu beharko litzateke, askotan epaileak bere irizpide kritikoa erabili beharko duelarik, egin den kontratuko izaera eta bertatik sortutako erlazioen izaera zein den jakiteko.\nTeoria hauek alde batera utzita, bere izaera zein den, ahalik eta ondoen eta modu zehatzenean definituko du Doktrina Espainiarrak. Izaera trukakor eta forma askea duen adostasunezko, kostu-bidezko eta aldebiko kontratu elkarkaria da, zeinak emaitza bat sortzeko obligazio bat eragiten dio eraikitzaileari. Honek, obligazioa beteko du soilik hitzartutako baldintzen arabera entregatzen badu obra, egikaritutako lan edo jarduerak alde batera utziz.\nKode Zibilak, obra kontratua alokairu mota bezala definitzen eta kokatzen du, baina bestalde, doktrinak zein jurisprudentziak ez dute bat egiten Kodeak erabiltzen duen terminologiarekin, anakroniko eta okerra dela kontsideratzen dutelarik. Adituen ideia hau, Kodean ere aurki dezakegu, zehazki 1588-1599 artikuluetan, non ez den erabiltzen izendapen hori, hala nola Akuratzailea eta Akuraduna.\nAplikagarri den araudiaAldatu\nObra kontratuaren araudi orokorra, Kode Zibileko IV.liburuko seigarren Tituluan dago kokatua (errentamendu kontratuaren erregulazioari dagokiona), zeinaren hirugarren kapituluan obra eta zerbitzu errentamenduak aurkitzen diren.\nBaina erregulazio hau zaharkitua geratu zen XX.mendearen bigarren erdian eraikuntzaren alorrean eman ziren aldaken ondorioz. Eskatutako erreforma faltaren aurrean, Auzitegi Gorenaren jurisprudentzia izan zen, kontratuak garai berrira egokitzeko lana hartu zuena; beraz, arau legalen garapen zabal baten bidez, kontratuen erregulazioak oinarri jurisprudentziala izan zuen.\nHala ere, 38/1999 Eraikuntzaren Lege Organikoa (LOE) aldarrikatu zenean, jurisprudentziaren erregulazio hori araudi berrian plasmatuta geratu zen, nahiz eta ordenamendu hau ez izan zehazki obra kontratua erregulatzen duen araudia. Ondorioz, LOE-ren aplikazio eremuan sartzen diren eraikuntzari buruzko obra kontratuetan, Kode Zibila araudi osagarri bezala alboratu da; bestalde, LOE-ren aplikazio eremuan barnebiltzen ez diren obra kontratuak, Kode Zibilaren arabera arautzen jarraituko dute, nola ez, jurisprudentziak garatuta.\nKOMISIO-EMAILEA EDO SUSTATZAILEA\nKomisio-emailea edo obraren jabea, honen errealizazioa eskatzen duena da eta hitzartutako prezioaren ordainketa egitera obligatua geratzen da. Kode Zibilak ez du ezartzen subjektu honi eragiten dion inolako baldintza berezirik honen gaitasunari dagokionez, beraz, kontratu bat burutzeko gaitasunaren araudi orokorra zehazteko.\nKode Zibilak erabiltzen duen terminologiaren arabera sustatzailea obraren jabe bezala definitzen du, edota 1593. artikuluaren arabera, zoruaren jabea. Definizio hauekin ulertzen da, Kodeak sustatzailea, amaierako obraren kontsumitzaile bezala ikusten duela, hau ohikoena izango zen, aldarrikatu zen garaian baina zaharkitua geratu da eraikuntza alorreko garapen handia eman denean (hirugarrenei salduz irabaziak lortzen dituen enpresariaren figura agertu baitzen).\nHorregatik, gaur egungo definizio zabalena LOE-ren 9.1 artikuluak ematen digu, zeinak hau dion sustatzailearen figuraren inguruan: pertsona, fisiko edo juridikoa, publiko edo pribatua, zeinak indibidualki edo kolektiboki erabakitzen, sustatzen, programatzen eta finantzatzen duen eraikuntza obrak berarentzat edota ondoren hirugarrenei besterentzeko edo entregatzeko. Obligazioa:\nPrezio jakin bat ordaintzera.\nKONTRATISTA EDO ERAIKITZAILEA\nKontratista edo eraikitzailea, obraren exekuziora obligatua geratzen den pertsona da, eta horren truke, prezioaren ordainketa jasotzen duena kontra-prestazio bezala. Kode Zibilak, ordea, ez du galdatzen baldintza berezirik gaitasunaren inguruan.\nEraikitzailearen figura, LOE-ren bitartez ere arautua izan da, eraikuntzaren agenteen artean, eta ordenamenduaren 11.1 artikuluak definitzen du kontratuaren eta proiektuaren loturarekin obra (giza baliabide eta materialekin) exekutatzeko konpromisoa, kontratu bidez sustatzailearen aurrean, onartzen duen agente bezala.\nHitzartu denaren arabera obra egitera.\nHitzartu den epean obra entregatzera.\nBi dira: Obra eta prezioa.\nObra gisa ulertu behar da, lanaren edo jardueraren emaitza bezala produzituko den edozein emaitza, izan daitezkeelarik, emaitza materialak edo industrialak, zientifikoak, artistikoak edo edozein klasetakoak.\nObrak zenbait baldintza bildu behar ditu: Posible izatea, fisikoki eta juridikoki, eta moduren batean zehatzgarria izatea, plano, diseinu edo proiektu baten bitartez. Kode zibileko 1545. Artikuluak, salbuespen bat jasotzen du: ondasun suntsikorrak, erabilerarekin kontsumitzen direnak ezin izango dira kontratu honetan sartu.\nPrezioa edozein motatako prestazioren bitartez ordain daiteke, benetako eta zehaztua izan beharko duelarik. Halaber, ordainketa bakarra eta aldaezina fija daiteke obra guztirako, edo pieza edo neurrien araberako prezio zehatza.\nKode zibileko 1588 eta hh. artikuluak adierazten du, “ obras por ajuste o prezcio alzado”, zeinak ez duen eragozten obra egiten den bitartean prezioa aldatzea, obraren prezioa handituz. Aukera hau, Kode zibileko 1592. eta 1593. Artikuluetan onartzen da.\nEz da existitzen Kode Zibilean inolako disposiziorik obra kontratu bati forma jakin bat inposatzen dionik, horregatik, erabat baliozkoa kontsideratzen da ahoz hitzartutako akordioak ere (Kode Zibileko 1278 artikuluak aipatzen duen askatasun printzipioan oinarrituz). AG RJ 1998/8165 epaia.\nHala ere, ohikoena idatziz hitzartzea da eskuduna den teknikariak eginiko eta “Colegio Profesional”-ak onetsitako obra proiektua. Praktikan bat eginda gera daitezen obra proiektua eta kontratua.\nObra kontratua materialen horniketarekin. Obra kontratu mota honetan, eraikitzaileak ez du soilik obra egiteko obligazioa, baita obraren exekuziorako beharrezkoak diren material guztiak hornitzera ere (KZ 1588. eta 1589.art).\nOroharreko prezioan egindako obra kontratua(contrato de obras a precio alzado). Kontratu honetan prezioa aurretik finkatua izan da, eta ezingo da honen aldaketarik eman nahiz eta eskulanaren edota erabilitako materialen prezioan igoerarik eman, beti ere, ez baldin bada aldaketarik eman proiektuan, zeinak suposatuko lukeen obraren handiera edota sustatzaileak horretarako baimenik eman ez badu (KZ 1593 art).\nNeurri unitatearen araberako obra kontratua. Beti ere neurri unitatearekin ulertuz obraren luzera zein den. Honen barruan bi motatako kontratuak bereiz ditzakegu (KZ 1592 art):\nNeurri unitatearen araberako obra kontratua kantitatearen zehaztapenik gabe.\nNeurri unitatearen araberako obra kontratua kantitatearen zehaztapenarekin.\nExekutatutako piezen obra kontratua. Kontratu honetan prezioa zehazten da aleko prezioekin, hau da, exekutatu eta entregatzen den pieza bakoitzaren prezioen arabera. Horrela bi prezio identifikatzen dira: “prezio unitarioa” edo “aleko prezioa” eta “prezio orokorra” (KZ 1592 art).\nAdministrazioarekiko obra kontratua. Kontratu honetan eraikitzaileak obligazioa du obra exekutatzeko eta beharrezko materialak lortzera sustatzailearen berariazko enkarguz, sustatzailea berak ordainduko dituelarik bai materialak bai eskulana eta bestelako gastuak (ez da Kodean erregulatzen).\nBeste kontratuekin konparaketaAldatu\nArlo honetan beharrezkoa da (AG-ren 10.06.1975) jurisprudentzia aipatzea, non obra kontratuaren eta errentamendu kontratuaren arteko ezberdintasunak garbi uzten dira. Auzitegi Gorenak obra kontratuari garrantzia handiagoa eman dio. Obra kontratuan garrantzi handia ematen zaio EMAITZARI, eta zerbitzuen errentamendu kontratuan garrantzi handiagoa ematen zaio ZERBITZUA emateari.\nObra kontratuan emaitza da funtsa, izan ere, emandako zerbitzuari ez zaio garrantzia ematen.\nIkusitakoarekin erlazionaturik hainbat supostu ikus ditzakegu.\nBatzuetan kontratu motak alderdiek adostutakoaren arabera ezberdinduko dira. Adibidez, jabetza pribatuaren kontzesioa eman daiteke. AG-ren sententzia batean, jabetza esklusiboaren kontzesio kontratuaren klausulan argi eta garbi ikusten da.\nBeste batzuetan, helburuari eta kontratuaren objektuari erreparatuko zaio. Auzitegi Gorenaren sententzia batean, objektua eta kontratuaren kausa argiak gertatzen dira, dudarik gabe lizitoak izango direlarik.\nObra kontratuaren bereizitasunetako bat lana egiteko dagoen independentzia da. Obrak duen balioaren arabera, dagokion ordainketarako eskubidea izanik. Mandatuan, ordea, enkarguz jarduten da eta mandatua ematen duenaren kontura.\nMandatuarekiko ezberdintasun bat kode zibileko 1725. artikuluan dugu, zeinak esaten duen, mandatario bezala jarduten duen mandatarioa, ez da pertsonalki erantzule izango kontratatzen duen alderdiarekiko, ez baldin bada horretara behartzen espreski edo, mandatuaren mugak gainditzen badira.\nAG-ren 17.12.1928 sententzian, beste bati prezio jakin batengatik, harrobi bateko harri kopuru bat aterata eta txikituta transferitzen zaion kontratuan ez du Kode Zibileko 1588 artikulua osatzen. Izan ere, salerosketa kontratu bat osatzen du. Doktrinak arazoak izan ditu beti hornidura kontratua, salerosketa kontratua eta obra kontratua ezberdintzeko. Izan ere, haien artean gauza amankomun asko aurki ditzakegu eta erreza da konfunditzea. Horretarako irizpide batzuk daude:\n“1- Ante todo se impone la interpretación de la voluntad de los contratantes. Si los mismos han dado especial importancia al proceso productivo de la cosa, no hay duda que será un contrato de obra la calificación mas adecuada.*\n"2.- No cabe desconocer que este contrato incorpora, en la modalidad considerada de obra con suministro de materiales, algunos caracteres propios de la compraventa, siquiera sea de cosa futura, pero manteniéndose como esencial la activad dirigida al resultado comprometido y quedando sujeto por ello a normas especificas."\n"3.- No se trata de una compraventa simplemente, cuando solo se entrega el material, siendo el precio global, en que no se especifica el de material del de la colocación, por lo qu ese da un contrato de arrendamiento de obra, como viene entendiendo la mayoría de la jurisprudencia.”\nJurisprudentziaren arabera, Obraren jabeak eraikitzaileari eginiko aurretiazko ordainketak ez du mailegu kontratu bat osatzen.\nSTS 17/04/1991ari erreparatu beharko diogu non esaten da kontratuan mailegua aipatzen den arren, mailegua obraren errentamenduaren garapenari loturik dagoela. Sententzia honen arabera, eraikitzaileari aurretik egin behar zaizkion ordainketak dira, obra garatzen joaten de heinean.\nObra proiektuaren zuinketak obraren errealitate geometrikoan eta haren exekuzio normalarentzako lur zehatzen erabilgarritasunean du funtsa. Obren zuinketaren egiaztapena ez zen beharrezkoa obra pribatuen proiektuetan “Ley de ordenacion de la edificacion de España” indarrean sartu arte. Hala ere, lege honek bakarrik zehazten du zuzendariak egiaztapena egin beharko duela.\nBeraz, zuinketaren egiaztapenak proiektuarekiko lursailaren egokitzea du helburu bezala. Zimentuen eta proiektatutako egituraren egokitzearekin batera.\nJurisprudentziari erreparatuz, Nafarroako Audientzia Probintzialaren 2002ko sententzia bati erreparatu behar diogu, non, proiektua zuzentzen zuen arkitektoa kondenatu zen zuinketari dagozkion egiaztapenak ez egiteagatik. Izan ere, arkitektoa obraren zuzendari fakultatiboa dela ulertzen du epaitegi honek. Bide honetatik ere Balearreatako Audientzia Probintzialak jotzen du 2002ko uztailaren 3ko sententzian.\nBaldintzetan edo kontratu dokumentuan alderdiek klausulak eta zigorrak ezarri ditzakete zehazten diren helburuak edo prestazioak ez betetzeagatik. Honen helburua obraren lizentziaren kaduzitatea ekiditea da berandutzagatik. Kontratu edo pakturik ez dagoenean Auzitegiek ezarriko dituzte obraren epeak KZ-ko 1128 artikuluaren arabera ( 1986ko azaroak 8ko Auzitegi Gorenaren Sententzia).\nEpea alda daiteke alderdien borondatez, alderdiek hasieran zehaztutako epea luzatu dezakete obraren areagotze batean. Obran areagotzea suposatzen baldin badute aldaketak egiten badira, epea automatikoki luzatuko da. Eraikitzaileak obra epez kanpo bukatzen baldin badu kontratuaren ez betetze bat ari da egiten.\nAuzitegi Gorenak ulertzen du berandutzazko exekuzioak ez duela balio oinarri bezala kontratuaren erresoluziorako obra bukaturik aurkitzen denean, kasu horietan kalte ordaina eskatu daitekela dio auzitegiak.\nBerandutza dagoenean beti eraikitzaileak erantzungo du. Nahiz eta indar jaiki ezina (“fuerza mayor”) deituriko kasuen aurrean egon. Hala ere, esan beharra dago alderdiek adosten badute kontratuan horrelako supostuak kanpo geratzea ez dute erantzun beharko.\nEraikitzailea behartuta dago obra kontratuan zehazturiko epean betetzera, gainera, obraren etapek zehazten dituzten epeak betetzeko betebeharra du ere. Normalena izaten da obra kontratuetan, klausula penalak ezartzea. Hau alderdien borondatetik sortzen da eta “Lex Kontratus” printzipioan oinarritzen da. Honen bidez epeak ez betetzean, eraikitzaileari zigortu egiten zaio. Ohikoenak berandutza eguneko diru kantitate finko bat zigor bezala ezartzen dutenak dira. Honek kasu askotan kontratua ez betetzeagatik sortzen den kalte ordaina ordezten du. Kontratuan izaera pilagarria duela adostu ez den bitartean.\nKlausula hauen ez betetzea partziala edo osoa izan daiteke. Auzitegi Gorenak sententzia batean esaten du klausula penalak modu mugatuan interpretatu behar direla. Klausula penaletan ezartzen diren zigorrak proportzionalak izan behar dute.\nObrak exekutatzen ari direnean egoera askoren aurrean egon gaitezke. Egoera batzuetan epeak aldatu egin behar dira. Horrek “pacta sunt servanda” printzipioaren aplikazioa eragozten du. Aukera asko egoten dira aldaketak egoteko eta jabearen edo eraikitzailearen aldetik etor daiteke proposamena. Soldaten igoera, kostu materialen igoera, baliabide teknikoen kostuen igoera, obraren suntsipena….\nEgoera hauek ez daude obren arrendamenduen Kode Zibileko atalean erregulatuak. Oinarri juridikoak ikusiteko Kode Zibileko 1203 eta hurrengo artikuluetara jo beharko dugu.\nKontratuaren elementu, errealak eta aldagarriak dira. Alterazio objektibo hauek kontratu hauen natura juridikoaren parte dira.Obra akzesorioak sortzen direnean ez da ulertzen kontratu berri bat jaiotzen denik.\nKontratuaren aldaketa ere izan daiteke unitateak gutxitzea edo kentzea. Honek, eraikitzaileari ez dio kalte ordaina jasotzeko eskubiderik ematen.\nKode Zibilean kontratuen erresoluziorako arrazoien erregulazioa ez da azaltzen. Esan beharra dago, nahiz susutatzailearen nahiz eraikitzailearen kontratuaren ez betetzeagatik alderdietako bati ahalbidetzen diola kontratuaren erresoluziorako eta kontratuari bukaera emateko. Kontratutik datozen obligazioak betetzen ez direnean noski. Kode Zibileko 1124 artikuluan oinarriturik: “La facultad de resolver las obligaciones se entiende implícita en las recíprocas, para el caso de que uno de los obligados no cumpliere lo que le incumbe.”\nBereizi behar dira erresoluzio kasuak, eta bi alderdiek haien borondatez kontratu harremanari amaiera ematen dien kasuak. Kontratuaren erresoluziorako epe bat dago, epe hau 15 urtekoa izango da KZ-ko 1964 artikuluan oinarriturik.\nKontratuaren ez betetzeari dagokionez, sustatzaileak nahiz eraikitzaileak egin dezakete.\nHala ere, beti ezin da erresoluzioa egin. Sustatzaileak ezin du beti erabili erresoluzioa kontratuaren ez betetzeagatik, izan ere, jurisprudentziak horrela ulertu du. Gainera, erresoluzioa obligazio nagusiak ez betetzeagatik erabil daiteke eta ez akzesorioen ez betetzeagatik. Berdin du obligazioa bakarrik partzialki ez den bete, horrelako kasuetan erabil dezake amaiera emateko mekanismo hau. Ez da behar eraikitzailearen errurik. Beharrezkoa izango da frogatzea kontratuan adierazitakoa ez dela bete.\nEra berean, sustatazailearen kontratuzko obligazioen ez betetzeak eskubidea ematen dio eraikitzaileari kontratuaren erresoluziorako. Alderdi honek tresna hau erabiltzeko arrazoi nagusiak sustatzailearen laguntza edo kolaborazio eza eta ez ordaintzea dira.\nKontratuaren iraungipena ematen denean, obra kontratuaren araudi propioak edo kontratu eta obligazioen araudi orokorrak aurreikusitako edozein kausaren ondorioz, kontratuaren likidazio ekonomikoa egin behar da, bide judizialetik edota judizioz kanpoko bidetik.\nIraungipena eman bada alderdietako baten ez betetze egozgarri baten ondoriozko kontratuaren ebazpen bat dela eta, alderdi horrek kalte ordainen indemnizazio moduan ordaindu beharko dio besteari Kode Zibileko 1101, 1106, 1107 eta 1124 artikuluen arabera.\nIraungipena eman bada eraikitzailearen heriotza dela eta (KZ 1595 artikuluaren lehen paragrafoa) edo bat batean gertatutako exekuzioaren ezintasunagatik (KZ 1595 artikuluaren hirugarren paragrafoa), sustatzaileak KZ-eko 1595. artikuluak zitatutako kantitatea ordaindu beharko du.\nIraungipena eman bada sustatzailearen aldebakarreko erabakiagatik, honek Kode Zibileko 1594 artikuluak ezartzen duen munta indemnizatu beharko dio.\nAzkenik, iraungipena eman bada alderdien arteko erabakiagatik, kontuan hartu beharko da alderdiek hitzartzen dutena. Akordiorik ez badago, jurisprudentziaren arabera, prestazioen orekaren printzipio aplikatu behar da, horrela, alderdietako baten bidegabeko aberastea ekidingo delako.\nObra kontratuetan ohikoa da alderdiek erabakitzea santzio ekonomiko (edo zigor klausula) bat ezartzea, eraikitzaileak sustatzaileari ordaindu beharko diona obra amaitzen atzeratzen den egun bakoitzeko, noski, obraren amaitze data aurretik erabaki denean. Hala ere, zigor klausula hauek ez dira galdagarriak izango proiektu originalean aldaketak eman badira edota obra gehigarriak egin badira.\nFrantzia: Frantziar Kode Zibilak 1779 eta 1792.7 artikulu bitartean eraentzen du obra Kontratua.\nItalia: Kode Zibilak 1655 eta hurrengo artikuluetan eraentzen du obra kontratua.\n20…. ko ……………….. ren …...a\nAlderdi batean, ………………………………………………………. Jauna/Andrea, adin nagusikoa, egoitza …………………….…… kalea …… zº…..,eta……………… ……………………… NAN zenbakiduna. Eta beste alderdian, ………………………………………………………. Jauna/Andrea, adin nagusikoa, egoitza ………………………kalea……zº….., eta …………………………………. NAN zenbakiduna.\nLehenengoa bere buruaren izenean eta eskubideen egikaritzan.\nBigarrena, …………….. sozietate merkantilaren izen eta ordezkaritzaz, Sozietatearen Konstituzioko Eskrituraren arabera administratzaile bezala, notario aurrean ……….., protokolo zenbakia ……………..-ren azpian.\nBi alderdiek, MATERIALEZ ETA ESKULANEZ HORNITUTAKO EXEKUZIO OBRA KONTRATUA hau izenpetzeko gaitasun legala dutela onartzen dute, hauek burutzeko honako hauek itundu dituztelarik.\nI.- ……………………….jaunak/andreak, ENKARGATZEN DIO obraren exekuzioa, kontratuak atxikitzen duen proiektuan azaltzen den bezala, eraberritze eta birgaikuntza obra, …………………………………… Sozietateari, …………………………. Jaunak/andreak ordezkatua ekitaldi honetan, zeina KONPROMETITZEN DEN enkargatutako obra exekutatzera, dokumentu honetan hitzartzen diren epe eta gainerako kondizioen arabera. Enkargatutako obrak, kontratu honekin batera 1 zº Anexo bezala aurkezten den dokumentuan biltzen diren zehaztapenak zehazki jarraituz burutuko dira, ERAIKITZAILEAK ezingo duelarik egin inolako aldaketarik JABEAREN idatzizko baimenik gabe.\nII.- Exekuzio epea: Alderdiek erabakitzen dute, enkargatutako obra sinatutako datatik hasita …………. epean burutuko dela, ezinbesteko kausetan salbu.\nObra entregatzeko data iristen bada, hau bukatu gabe badago, alderdiek hitzartzen dute enpresa ERAIKITZAILEAK …….. euroko indemnizazioa ordaindu beharko diola egunero JABEARI atzerapenengatik.\nIII.- Prezioa: Enkargatutako obra egitearen prezioa ……….. eurokoa da, dagokion IVA kantitatea gehituz.\nIV.- Ziurtagiriak: ordaintzeko aurreikusitako ………. eguneko epearen aurretik, ERAIKITZAILEAK dagokion obra ziurtagiria igorri beharko du, obrako Arkitekto Zuzendariak emana, burututako obra egiaztatu.\nV.- Eraikitzailearen obligazioak. Eraikitzailea obligatua dago:\nObra exekutatzera arkitektoak landutako proiektuaren arabera.\nBeharrezkoa den eskulanak hornitzera, enkargatutako obra egiteko, bere kontura geratuko direlarik soldatak.\nLegeak ezarritako lan arloko izaera duten obligazioak betetzera, eta bereziki, laneko segurtasun neurriak.\nEzarritako epean obra exekutatzera, eta hitzartutako epean obraren ziurtagiriak entregatzera.\nHalaber, enpresa eraikitzaileak erantzungo du:\nBere jardueraren ondorioz sortu daitezkeen kalteetaz, komunitateko bizilagunei, alboko eraikineko jabeei, edo oinezkoei.\nObra exekuzioan eman daitezkeen akats edo faltei, eraikitzaileak erabilitako materialen kalitate txarraren ondorioz sortutakoak.\nEnpresa eraikitzailea bere burua behartzen du erantzukizun zibileko aseguru bat kontratatzera, obraren prezioaren zenbatekoaren arabera, obra bukatu eta sei hilabete igaro arte indarrean egon beharko duena.\nVI.- Kontratuaren amaiera: kontratua amaitzeko kausa izango dira, kontratu honetan ezarritako obligazioen ez betetzeak, betetzen dituen alderdiak honen betetzea eska dezakeelarik, edota kontratu beraren amaiera aukeratu dezake, eragindako kalteengatik indemnizazio bat eskatuz.\nVII.- Kontratu honetan zehazki erabaki ez dena, Kode Zibilaren edo aplikagarri diren legeen arabera arautuko da.\nVIII.- Sor daitezkeen arazo edo eztabaidei irtenbidea emateko alderdiek eskuduntza esleitzen dio ……………………… auzitegiari.\nAlderdiek guzti honekin ados, eta hala jasota geratu dadin eta ezarritako eraginak izan ditzan, ondorengo dokumentu hau sinatzen dute.\nEL CONTRATO DE OBRA EN LA JURISPRUDENCIA. Jorge Ortega Doménech, Doctor en Derecho.\nCOMO REDACTAR UN CONTRATO DE OBRA. Francisco Martínez Mas. DAR ESCUELA DE NEGOCIOS.\nEL CONTRATO DE EJECUCÍON DE OBRA Y SU JURISPRUDENCIA. 2. EDICION. DYKINSON. F. Javier García Gil.\nDERECHO DE LA EDIFICACION Y CONTRATO DE OBRA.\nAzken aldaketa 14 abendua 2019(e)an, 17:09(e)tan


Bost urteko espetxe-zigorra Iñaki San Juan zinegotzi ohiaren aurka - Leioa - Hiruka.eus\nDe Miguel auziaren epaia\nBost urteko espetxe-zigorra Iñaki San Juan zinegotzi ohiaren aurka\nUnai Brea 2019-12-17 17:57\nDe Miguel auzia dela eta ustelkeriaren aurka egindako mobilizazioa. CC BY SA-HALA BEDI\nEuskal Herriko ustelkeria-kasurik mediatikoenetako baten epaia eman du gaur Arabako Probintzia Auzitegiak. "De Miguel" izenez ezaguna den auzian, epaileek espetxe-zigorrak ezarri dizkiete 26 auzipetuetako zortziri (denak EAJko kideak izandakoak edo alderdi horregaz lotura edukitakoak), horien artean 1999-2003 bitartean Leioan zinegotzia izandako Iñaki San Juani. Bost urteko zigorra ipini diote San Juani, fiskaltzak eskatutakoa baino bi gutxiago.\nKultura zinegotzia izan zen Iñaki San Juan, eta "De Miguel" auzian ikertutako hainbat enpresa kudeatzen zituen. Gaur emandako epaiaren arabera, frogatutzat geratu da hainbat delitu egin zituela auziaren barruan, besteak beste influentzia-trafikoa eta ezinbesteko laguntza ematea prebarikazio-delitu baterako eta diru publikoa bidegabe erabiltzeko.\nFiskaltzak San Juanentzako egindako lehenengo zigor-eskaria hemeretzi urteko espetxealdia izan zen, gerora zazpira jaitsitakoa. Azkenik, bostekoa izan da zigorra, aldi baterako kargu publikoak izateko eskubidea galtzeaz gain.\nEpaia publiko egindakoan, auziko fiskalak, Josu Izagirrek, adierazi du epaiketan argi geratu dela legez kanpoko komisioak kobratzeko antolatutako sare bat egon dela. Zigorra jasandakoek helegitea aurkeztu ahal izango dute EAEko Auzitegi Gorenean.\nGaur hasi da De Miguel auziko epaiketa\nHiruka.eus 2018 urt 08 Leioa\nGaur hasi eta urrian amaituko da De Miguel edo Miñao auziko 26 akusatuen kontrako ahozko epaiketa, Arabako Lurralde Auzitegian. Ustez, legez...


Variscourt - Wikipedia, entziklopedia askea.\n49° 25′ 04″ N, 3° 59′ 08″ E / 49.4178°N,3.9856°E / 49.4178; 3.9856Koordenatuak: 49° 25′ 04″ N, 3° 59′ 08″ E / 49.4178°N,3.9856°E / 49.4178; 3.9856\nAguilcourt, Bertricourt, Condé-sur-Suippe, Guignicourt, Menneville, Pignicourt eta Villeneuve-sur-Aisne (en)\n95 (%46.6) 102 (%50)\nVariscourt Frantziako udalerri bat da Aisne departamenduan dagoena, Frantzia Garaia eskualdean. 2013an 201 biztanle zituen.\n2007an udalerrian erroldatutako biztanleak 201 ziren. Familiak 67 ziren, horien artean 8 pertsona bakarrekoak ziren (8 bakarrik bizi ziren gizonak), 16 seme-alabarik gabeko familiak ziren, 39 seme-alabarik gabeko bikoteak ziren eta 4 seme-alabak dituzten guraso-bakarreko familiak ziren.\n2007an 69 etxebizitza zeuden, 63 familiaren etxebizitza nagusia ziren eta 6 bigarren erresidentzia ziren. Etxebizitza guzti hauek 69etxeak ziren. 63 etxebizitza nagusietatik 55 bere jabearen bizilekua ziren eta 8 alokairuan okupaturik zeuden; 4 etxek bi gela zituzten, 4 etxek hiru zituzten, 9 etxek lau zituzten eta 47 etxek bost zituzten. 57 etxek euren parking plaza propioa zuten azpian. 16 etxetan ibilgailu bat zegoen eta 46 etxetan bat baino gehiago zituzten.\nVariscourt udalerriko biztanleria-piramidea 2009an .\n2007an lan egiteko adina zuten pertsonak 118 ziren, horien artean 91 aktiboak ziren eta 27 inaktiboak ziren. 91 pertsona aktiboetatik 85 lanean zeuden (46 gizon eta 39 emakume) eta 7 langabezian zeuden (4 gizon eta 3 emakume). 27 pertsona inaktiboetatik 6 erretiraturik zeuden, 10 ikasten zeuden eta 11 "bestelako inaktibo" gisa sailkaturik zeuden.\n2009an Variscourt udalerrian 59 unitate fiskal zeuden, 193 pertsonek osaturik. Pertsona bakoitzeko diru-sarrera fiskalaren mediana urteko 18.127 euro zen.\n2000. urtean Variscourt udalerrian 3 nekazaritza-ustiategi zeuden, 408 hektarea erabiltzen.\nMenneville (1,6 km)\nAguilcourt (1,9 km)\nGuignicourt (2,4 km)\nCondé-sur-Suippe (2,8 km)\nBertricourt (2,9 km)\nNeufchâtel-sur-Aisne (3,8 km)\nOrriaren azken aldaketa: 8 abendua 2020, 21:25.


2020-2021 ikasturtean doktoreak ez diren ikertzaileak prestatzeko Doktoratu Aurreko Programako laguntza berriak. LAGUNTZA BERRIAK - IKERKETA ESPEZIFIKOA. - Hezkuntza saila\n2020-2021 ikasturtean doktoreak ez diren ikertzaileak prestatzeko Doktoratu Aurreko Programako laguntza berriak. LAGUNTZA BERRIAK - IKERKETA ESPEZIFIKOA.\nOinarri arautzaileak ezartzea eta 2020-2021 ikasturterako laguntzak iragartzea hau da, doktoreak ez diren ikertzaileak prestatzeko doktoratu aurreko programaren laguntzak (doktoreak ez diren ikertzaileek doktorego-tesia egitera bideratutako ikerketa finantzatzeko direnak).\nNolanahi ere, eskabidea egiten denean master amaierako lanaren kalifikazioaren zain daudelako masterreko ikasketak bukatu ez dituzten eta doktorego-programan sartzeko master-titulua 2020ko urriaren bukaerarako lortzea espero duten pertsonen eskabideak kautelaz onartuko dira. Behin betiko onartuko da, eskatzaileak 2020ko urriaren 31 baino lehen Ikerketa Zuzendaritzara masterra amaitu duela egiaztatzen duen dokumentazio ofiziala igortzen duenean.\nPertsona eskatzailearen bizilekuari buruzko datuak egiaztatzeko | EAEko udalerriren batean erroldatuta egotea eskabidea aurkezteko unean; 2020ko urtarrilaren 1etik hasita (A modalitatean) edo 2018eko urtarrilaren 1etik hasita (B edo I modalitateetan). Hala eta guztiz ere, onartu egingo dira EAEn erroldatuta egon ohi diren pertsonen eskabideak, baldin eta eskakizun hori betetzen ez badute deialdi honen xedearekin lotutako graduko edo graduondoko unibertsitate-ikasketak EAEtik kanpo egin dituztelako.\nHala eta guztiz ere, deialdian parte hartzeko eskabidea onartuko zaie 2020ko azaroaren 15erako doktorego-programan onartuak izatea espero duten pertsona guztiei. Eskabide hori behin-behinean ebaluatuko da, eta, behin betiko onartzeko, eskatzaileak Ikerketa Zuzendaritzara programan onartu dutela egiaztatzen duen dokumentazioa igorri beharko du.\nGrado, Lizentziatura, Arkitektura, Ingeniaritza, Arkitektura Tekniko, Ingeniaritza Tekniko edo Diplomatura ikasketen amaiera-data 2016ko ekaina izango da, edo geroagoko data honako salbuespen hauekin:\nAmaiera-data 2014ko ekaina edo geroagoko data izan daiteke kasu honetan: 2014ko ekainetik 2016ko ekainera bitarte, gutxienez 3 hilabetez, 3 urtetik beherako seme-alabak artatzen eta zaintzen aritu diren eskatzaileen kasuan.\nIkasketak amaitzeko data 2012ko ekaina edo geroagoko data izan daiteke Medikuntza, Farmazia, Biologia, Kimika edo Psikologia lizentziadunentzat, baldin eta laguntza eskatzen dutenean Medikuntzako Espezialitateko titulu ofiziala (BABE) edo Farmaziako Espezialitatekoa (BAFE) badute, edo Biologia, Kimika edo Psikologiako espezialitateetako ziurtagiri ofiziala (BABE, BAKE edo BAPE, hurrenez hurren).\nOnarpena 2020ko azarorako lortzea espero denean, eskatzaileak behin betiko onarpenaren ziurtagiri bidalio beharko dio Ikerketa Zuzendaritzari 2020ko azaroaren 15a baino lehenago, egun hori barne dela.\nEskatzailea EAEko udalerriren batean erroldatuta dagoela egiaztatzen duen ziurtagiria. Erroldatuta egon behar du 2019ko urtarrilaren 1etik, gutxienez, A modalitatean aurkeztuz gero; 2017tik, B edo I modalitatean aurkezten bada.


Persepolis - G&A (Gauez eta Azpikeriaz)\nKomiki bat oparitu didate.\n- Komiki bat? -galdetu dut harrituta, ez bainaiz berez zalea, eta oparitu didanak badaki.\n- Ez da komiki bat, nobela grafikoa baizik.\nPretentsio literarioa, sakontasuna eta publiko helduago bat bilatzen duen komiki mota omen da nobela grafikoa. Tira, pentsatu dut. Eta irakurtzen hasi naiz. Hasi eta bukatu. Azkar eta gustura. Persepolis da nobela grafiko hori, Marjane Satrapi iraniarraren autobiografia grafikoki nobelatua.\nTomoa osatzen duten lau liburuxketan istorio gazi-gozo eta askotan bortitz bat aurkezten zaigu. Satrapik berak hamar urte zituenean hasten da dena: orduan gertatu baitzen Sha-ren aurkako iraultza. Eta orduan ere hondamendia: errejimen islamista, Iran-Irak gerra, errepresioa, emakumeen deuseztapena… Umeen xalotasuna eta zuri-beltzezko marrazkiak erabiltzen ditu Satrapik irakurketa irensgarria egiteko, latzegia litzateke bestela kontatzen duen guztia. Familia aberats eta liberal bateko alaba izanagatik ere bonben eta exekuzioen hotsa gertu dauka. Horregatik Austriara bidaliko dute gurasoek: mendebalde-ekialde talka, nerabezaroaren ohiko problemekin nahastatua.\nBaina bakardadea eta deserria ezin eraman eta Iranera bueltatuko da autore-protagonista. Egoera gogorra den arren, familia eta lagunen inguruan mundu paralelo bat eraikiz egiten du aurrera gure neskak, Teherango unibertsitatean Arte Ederrak ikasten dituen bitartean. Errejimenaren absurdua erakusteko umorea baino ez da geratzen. Anatomia klasean chadorraz ezkutatutako emakume bat marraztera behartzen dituzte ikasleak.\nUmorea, gaurkotasunez beteriko istorioa, biktimismo eza eta kritika zorrotza. Hori eta gehiago topatu dut nire lehenengo nobela grafikoan.\nBerandu heldu naiz festara, bai. Badira bost urte-edo komiki (barka, nobela grafiko) honen lehenengo alea kaleratu zenetik. Pasa den urtean pelikula ere estreinatu zen. Berandu, beraz, baina geratzeko gogoz.\nkomikiak persepolis satrapi\ncineffo 2008-01-21 21:09 #1\ngustatu bazaizu, irakur ezazu ere MAUS, adibidez...nazismoari buruz, pertsonaiak arratoi itxurarekin...sakona ere eta dramatikoa, edo JIMMY CORRIGAN, oso tristea...Ongi etorri komikiaren mundura!\nEsti 2008-01-21 21:44 #2\nNeri ere Erregeek ekarri didate "Persepolis" etxera eta irakurri baino irentsi egin dudala zehaztu beharko nuke. 2000 urtean Iran bisitatu nuen oporretan eta oso interesgarria da han ikusi eta entzundakoak Marjaneren kontakizunarekin konparatzea. Ironia fina dauka eta horrelako egoera konplexua ulertzen errazten du. Oso ona benetan. Geure artean ere Marjane edo "Margari"-ren batek idatzi beharko luke horrelako historio bat...\nLuistxo 2008-01-22 11:17 #3\nNeure anaia nagusi (eta aitaponteko) Agustini oparitu nion urtebetetzerako.
\npatxi lurra 2008-01-22 17:48 #4\n
Neuk be, Estiren moduan, irakurri baino irentsi egin nituen, Errenterian bizi dan E-gorrek lagata (berari esker ezagutu neban). Horietako bat Donostiatik Bilborako autobusean  "bentilatu" ez neban ba!
\n
Bestela, etxean deukot "Brodats" ("Bordatuak") izenburukoa, katalunieraz baina. Datorren astean asmoa deukot Irakurlearen Tartera juteko, akaso eroango deutsut zeuk irakurtzeko. Enfoke feminista fina deuko liburuak, erabat.
\n
Galdera: Marjane Satrapi Santutxuko I.T.ra gonbidatzea hain zaila izango zan? Asapalakoei esanez gero ez ziran animauko?
\nfelipe 2008-01-26 08:19 #5\nBilbon eman zuten komiki honetan oinarrituriko filma ( edo alderantziz ote? ) eta guztiz interesgarria iruditu zitzaidan.


Martxoak 31 arte zabalik da Bono Denda kanpainaren bigarren fasea - Gaurkotasuna - Hondarribia\nMartxoak 31 arte zabalik da Bono Denda kanpainaren bigarren fasea\nUrtarrilaren 10etik hasi eta martxoak 31 arte abian da Hondarribiko 42 saltokitan bono denda kanpainaren bigarren fasea. Hala eman du aditzera Maria Serrano Merkataritza eta Sustapen Ekonomikorako zinegotziak.\n“Gogoratu nahi dut aurtengo kanpainaren lehen fasea irailaren 27tik abenduak 5 arte zabalik egon zela eta denetara 11.500 bono trukatu zituztela hondarribiarrek. Orain, bigarren fasea zabaltzen da eta 16 urtetik gorako herritarrek deskontuetaz gozatzeko bigarren aukera bikaina dute. Parte hartuko duten 42 saltokiek 190 bono izango dituzte trukatzeko”.\n“Ongi da gogoratzea lehen fasean mugimendu handia ikusi ahal izan genuela parte hartu zuten komertzioetan, eta hori da Udaletik daukagun helburu nagusietako bat, herritarrek bertan kontsumitzea eta herri-bizitzari bultzada ematea.\n11.500 bono trukatu ziren, eta horrek esan nahi du kanpaina honek orain artean gutxienez 345.000 euroko mugimendua sortu zuela parte hartzen ari diren komertzio txikietan, eta hori oso datu positiboa dela uste dugu. Bigarren urrats honetan zifra horiek errepikatzea nahiko genuke” gehitu du Maria Serrano zinegotziak.\nBertako merkataritzaren alde\n“Bertako merkataritzaren alde egiten ari garen apustuan beste ekimen bat da bigarren bono denda kanpaina hau. Aurten 200.000 euro jarri ditu Udalak 16 urtetik gorako herritarrek bertan kontsumitu dezaten, iazko 150.000 euroei batu behar zaizkienak.\n16 urtetik gorako hondarribiar bakoitzak 5 bono izango ditu kanpainan parte hartzen duten komertzioetan gastatzeko. 30 euroko erosketarekin 10 euroko deskontua egongo da. Lehen fasean bere bonoak gastatu dituztenek jadanik ez dute aukerarik izango berriz egiteko”amaitu du Serrano zinegotziak.


Irakasleak eta feminismoa eskolako egunerokotasunean: «Grease» pelikula gelan? | Kinka\n← Euskal dantzak eta generoa. Ba al dago “neska/mutil” binarismotik ateratzerik?\nHiru irakurketa (oso desberdin) prostituzioaren inguruan: Dolores Juliano, Chester Brown eta Ana Urkiza →\nIrakasleak eta feminismoa eskolako egunerokotasunean: «Grease» pelikula gelan?\nPublicado el junio 27, 2013 por abarquin\nAtzo egunkarietan argitaratu zenez, Eusko Jaurlaritzak aurkeztu du hezkuntza sisteman hezkidetza lantzeko eta genero indarkeriari aurrea hartzeko plan estrategikoaren zirriborroa. Erabat garatu gabe dago oraindik, baina hainbat helburu ezarri dira dagoeneko: aurreiritzi eta rol sexistak desagerraraztea, sexu joera guztiekiko errespetua zabaltzea…\nEsperantzaz ikusten dut egitasmoa. Nire iritziz formazioa behar dute irakasleek, bai, feminismoan formazio sendoa. Azken urteotan ikusi dugu erakundeak irakasleengana hurbildu direla ikasleekin gai batzuk lantzeko proposamenarekin (hezkidetza, tratu txarren kontrako ekimenak…). Baina irakasleek ezin dute kanpotik datozen jarduera horien ejekutore hutsak izan; kontzientzia feminista garatuta eduki ezean, proposamen horien funtsa oso eskasa izango da. Kontzientzia horrek soilik ahalmenduko die hezkuntza profesionalei eskolako eguneroko bizitza feminismoaren betaurrekoez irakurtzea eta koherentziaz jokatzea. Horretan inbertitu behar da, horretan egin behar da ahalegina: kontzientzia suspertzean batez ere. Hori lortzen den egunean, agian ez da beharrezkoa izango kanpotik irakasleei sekuentzia didaktikoak ekartzea haien ikasleekin jorratu ditzaten; irakasleek beraiek jakingo dute noiz eta nola jokatu, zer indartu, zer proposatu ikasleei.\nHorra hor, adibidez, inauteriak eta eskolako festibalak eta festak. Zein guraso feminista ez da inoiz flipatuta gelditu eskolak berak antolatzen dituen jarduera batzuen aurrean? Gerta daiteke goiz batean Emakundek eskolara ekarritako jarduera bat gelan landu izana eta hurrengo arratsaldean musika klasean Danza Kuduro-ren bideoa behin eta berriro ikustea, inolako kritikarik egin gabe, azken klase eguneko festarako koreografia bat prestatzeko. Ondorioz, festan, mutilek luxuzko trafikanteena egingo dute eta neskek luxuzko prostitutena (barkatu auto-erreferentzia). Esango didazue abesti hori leku guztietan egon dela azkeneko bi urteotan; egia da, baina orain gure ardurapean dauden hezkuntza esparruez hitz egiten ari gara, ez dugu ezer esateko?\nTira, nire ustez ez dago bueltarik: irakasleen formazio feministan dago gakoa, ez beste inon.\nIrakasleekin generoaren inguruko formazio saioetan oso emankorra suertatu zaidan ariketa bat jarriko dut jarraian, adibide moduan.\nInauteriak datoz eta gela guztiek prestatu behar dute mozorroa. Bost urteko gelako / laugarren mailako tutorea jarri da martxan dena ondo ateratzeko. “Grease” pelikula aukeratu du gai moduan eta trailerra jarri du gelan umeek pertsonaien itxura eta estiloa ikus dezaten:\nHona hemen trailerra:\nUmeek beraiek egingo dituzte mozorroak irakaslearen laguntzaz, eta horretarako koloretako zarama poltsak erabiliko dituzte besteak beste. Pelikularen abesti bat aukeratu du irakasleak eta umeei koreografia errez bat irakatsiko die. Abestiaren bideoa ere gelan ikusiko dute (behin baino gehiagotan, ondo barneratzeko):\n(Ikusten ez bada, hemen klikatu)\nEguna heldu da: eskolako patioan ospakizuna dago eta gela bakoitzak aukeratutako gaiarekin lotutako abestia dantzatuko du. Bost urteko gelako / laugarren mailako ikasleen txanda heldu da eta umeak apur bat urduri daude. Neskek koloretako gonak eta alkandorak daramatzate, makilatuta daude eta ilea begiztekin apainduta daramate. Mutilak praka eta kamiseta beltzez jantzita agertzen dira, brillantina ilean. Abestiaren musika hasi da entzuten; bikoteak eratzen dira (denak dira neska-mutilek osatutakoak) eta prestatutako dantza egiten dute. Bideoaren mugimendu batzuk imitatzen dituzte.\nBukaeran ikusleek gogotik txalokatzen dute. Zeu ere egon zara bertan eta tutoreak galdetzen dizu zer iruditu zaizun. Zer erantzungo diozu? Gogoeta bideratzeko galdera batzuk proposatzen dizkizugu.\nUtzi alde batera ea abestia edo koreografia atsegin zaizkizun, pelikula gustuko duzun, dibertigarria iruditzen zaizun, gaztaroan gustura ikusi zenuen, zure gazte garaia gogorarazten dizun… Hezkuntza esparru batean gaude eta galderak beste batzuk dira; honakoak hain zuzen:\n1. Egin jardueraren analisia generoarekin ikuspegitik. Gakoa hauxe da beti: zer ikasten du ume batek generoaren inguruan eta harremanen inguruan jarduera honen bidez? Alegia, nolakoak dira emakumeak eta gizonak eta nola jokatu behar dute?\n2. Zerbait desegokia iruditu bazaizu, azaldu zergatik eta esan nola egin daitekeen hobeto.\nAzkeneko galdera hau ere interesgarria izan daiteke:\n3. Umeek ez zuten ez pelikula ez abestia ezagutzen irakasleak klasera eraman arte. Pelikulan agertzen diren errealitateak urrun daude, printzipioz, umeen bizitzatik. Irakasleak hainbat azalpen eman behar izan ditu ikasleek abestiaren testuingurua apur bat ulertzeko, batez ere bost urteko umeekin. Materialaren kalitateak eta haren bidez garatuko den ikaskuntzak ahalegin hori justifikatzen dute?\n*Irakurle, ez harritu gehiegi aurkeztu berri dizudan jarduerarekin, nire esperientziaren arabera, horrelakoak nahiko arruntak dira eskoletan, ludoteketan, aisialdiko taldeetan… Agian ez legoke gaizki ariketaren lehenengo galdera askoz presenteago egotea hezitzaileon (eta gurasoon) lanean.\n(Jope, post honen zirriborroa irakurri duen lagun batek esaten dit proposatutako ariketa oso bideratuta dagoela eta barre apur bat egin dit. Baaaale ;-).\nEsta entrada fue publicada en anitzak y etiquetada bideoklipak, dantza, formazioa, generoa, hezkuntza, inauteriak, irakasleak. Guarda el enlace permanente.


Euskal Federazioak Nazioarteko Surf Elkarteko kide izatea eskatu du\nAzken eguneratzea: 2018/11/12 15:35 (UTC+1)\nEkimenaren helburua 2005era arte nazioartean izan zuen kategoria eta eskubideak berreskuratzea da. Eskari honek datozen hilabeteotan jasoko du erantzuna.\nEuskal Herriko Surf Federazioak nazioarteko aitortza nahi du\nEuskal sufak nazioartean izandako eskubideak berreskuratu nahi ditu\nEuskal Herriko Surf Federazioak (EHSF) nazioarte mailan ofizialtasuna berreskuratzeko eta Nazioarteko Surf Elkarteko (International Surfing Association, ISA) kide izateko eskari formala egin du. Ekimenaren helburua 2005era arte nazioartean izan zuen kategoria eta eskubideak berreskuratzea da.\nEusko Jaurlaritzako Kultura eta Hizkuntza Politikako Sailak jakinarazi duenez, EHSFko presidenteorde eta Gipuzkoako Surf Federazioko presidentea, Maialen Saez, Kalifornian izan da eskari ofiziala aurkezteko. Aldeko erantzuna jasoz gero, euskal selekzioa ordezkaritza propioarekin lehiatuko da ISAk antolatzen dituen mundu mailako txapelketetan.\n"EHSFk 1990. urtean Europako Federazioan zuen nazioarteko posizioa berreskuratzeko lehen pauso bat da. Hamabost urtez mantendu genuen izaera ofizial hori, harik eta 2005. urtean Espainiako Surf Federazioa (FES) Europako Federazioko kide bilakatu zen arte", adierazi du Saezek.\nEHSFk 2017ko abenduan egin zuen bileran ISAri eskari hau egiteko erabakia onartu zen, eta kirol eta kultura izaerako aldarrikapen bat dela nabarmendu du Maialenek: "Xedea da surflari profesionalak babestea eta sustatzea, bai eta munduko txapelketetan euskal selekzioa defendatzeko aukera ematea ere".\nJAURLARITZAREN BABES OSOA\nEuskal surfak historikoki izan duen nazioarteko bokazioa oinarri, Jaurlaritzak babes osoa eman dio nazioartean ordezkaritza propioa izateko aldarrikapenari.\nGainera, Jon Redondok, Jaurlaritzako Jarduera Fisikoaren eta Kirolaren zuzendariak, EHSFk egindako aurrerapena babestu du: "Gure federazioen eta, bere kasuan, gure selekzioen nazioarteko aitortza ofiziala posible da zenbait kiroletan. Surfa horietako bat da, ISAk Euskadiren ezaugarri berdintsuak dituzten lurralde askotako federazioak onartu baititu. Eskariak baiezko ebazpena izatea espero dugu, baina horrela ez bada, ekin eta ekin jarraituko dugu EHSFren bidaide izanaz hasi duen bide honetan".\nEskari honek datozen hilabeteotan jasoko du erantzuna.


Irekia Eusko Jaurlaritza - Gobierno Vasco :: Euskal Kultura Ondarearen Zentroak bere webgunea berrantolatu du, informazio eskuragarriagoa eta osatuagoa eskaintzeko\nEuskal Kultura Ondarearen Zentroak bere…\nOndare_web_orrialdea_.jpg Iturria: Irekia\nBerritasunen artean, deklaratutako edo Kultura Ondarearen Zentroan erregistratutako ondarea geolokalizatzeko aukera nabarmentzen da\nWebguneak, halaber, ondare ukiezinaren erregistroak biltzen ditu, eta, haien artean, euskal dantzei buruzko 443 erregistro nabarmentzen dira\nEuskal Kultura Ondarearen Zentroak bere webgunea berrantolatu du, eta kultura-ondareari buruzko eduki berrietan sartzeko aukera eskaintzen du. Webgunean, ondareari buruzko eduki asko kontsultatu daitezke, eta, haien artean, “Euskal Kultura Ondareari buruzko informazio-sistema integrala” nabarmentzen da, “Ondarea” izenekoa. Bertan, orain arte, interes kulturalekotzat jotako ondasun higiezinak kontsulta zitezkeen, bai arkitektura gisa (monumentuak eta monumentu-multzoak) bai interes arkeologikoko ondasun gisa duten balioagatik, baita ondasun higigarriak ere. Kasu horietan, kontsulta hainbat irizpideren arabera egiteko aukera ematen du aplikazioak (udalerria, lurraldea, tipologia eta abar), eta ondasunei buruzko informazio dokumentalaz gain, ondasun horien irudiak eta planoan duten kokapena eskaintzen ditu. Webgune berriak, gainera, berritasun batzuk dakartza:\nInformazioa eguneratu egin da, eta monumentu multzoak (zenbaitetan higiezin kopuru handia biltzen dutenak) osatzen dituzten elementuekin lotzeko moduan egituratu da.\nOndare ukiezinari buruz berriki landutako erregistroak txertatzen hasita daude. Zehazki, euskal dantzei buruzko 443 erregistro dira, arlo horretako adituen lanari esker egindakoak, eta irudiak eta bideoak biltzen dituzte. Gaur egun, landa-inguruneko inauteriei buruzko erregistro berriekin ere lan egiten ari dira.\nHalaber, informazio geografikoa txertatu da, kontsultarako. Geoeuskadi bisorearen bidez, deklaratutako ondasunak ez ezik, berariazko deklaraziorik ez duten, baina Kultura Ondarearen Zentroan interes handiagoko edo txikiagoko elementu gisa erregistratuta dauden ondasunak ere gaineratu dira.\nKultura Ondarearen Zuzendaritzak, gainera, aurki inbentario osoetan (oraindik deklaratu gabe dauden ondasunei edo besterik gabe tokiko interesa duten ondasunei buruzko informazio dokumentalean) interesa izan dezaketen lurralde-, eskualde- eta toki-erakundeei eta kultura-elkarteei sarbidea ematea espero du.\nEuskal Kultura Ondarearen Zentroaren webgunea berritzeko aldian, edukiak ere berregituratu dira, eta espazio berriak sortu eta orain arte arreta gutxiago jasotzen zuten ondare-eremuei agerikotasun handiagoa eman zaie, hala nola industria-ondareari edo ondasun-kategoria berriei (kultura-paisaia, adibidez).\nIndustria- eta mundu-ondarea\nIndustria-ondarearen atalean, Industria Ondare Higigarriaren Gordailuko informazioa eta gordailu horretan gordetzen diren pieza batzuei buruzko interes handiko beste xehetasun batzuk izango dituzte eskuragarri webgunearen erabiltzaileek.\nWebgune berrian, halaber, Euskal Autonomia Erkidegoko paisaiarik bereizgarrienak aztertzen dituzten lanak kontsultatu daitezke, hala nola ezaugarri bereizgarri gisa ibai baten indarra baliatzen duten instalazioak dituzten paisaiak, baliabide naturalen ustiapenaren ondoriozko paisaiak edo Vasco-Navarro trenbidekoak.\nErabiltzaileek, gainera, Unescok Euskal Autonomia Erkidegoan Munduko ondare deklaratutako ondasunak kontsultatu ahal izango dituzte: Bizkaia zubia, Iparraldeko Donejakue Bidea eta labar-artea duten kobak. Webgune berriak deklarazio horien kronologia biltzen du, baita informazio grafiko eta dokumentala ere. Done Jakue Bideari dagokionez, ehun sarrera berri baino gehiago egin dira 8 etapatan zehar kostaldeko bidea zipriztintzen duten interes kulturaleko elementuen gainean.\nEuskal Kultura Ondarearen Zentroaren webgune berria bisitatzen duten pertsonek beste baliabide batzuk ere kontsultatu ahal izango dituzte, hala nola:\nEuskal Autonomia Erkidegoko beste ondare-elementu batzuk ezagutzeko ibilbideak.\nARKEOIKUSKA argitalpena, Autonomia Erkidegoan indusketa arkeologikoak egiten dituzten profesional guztiei esker urtean behin argitaratzen dena. Kontsulta errazteko, interesdun orori Euskal Autonomia Erkidegoan duela 40 urtez geroztik egiten den edozein landa-lani buruzko ezagutza eskuratzeko aukera ematen dion bilatzaile bat dago.\nArgitalpen seriatu batzuetarako sarbidea. Haien artean, EKOB – Euskal Kultura Ondare Bilduma (zientzia-izaerakoa nagusiki) eta Zurea eta Denona (zabalkunde-izaerakoa nagusiki) azpimarra daitezke.